text:
VREDENBERG – Analytisch Diagnostisch Centrum (ADC N.V.) a organisá pa e di kuater aña konsekutivo e famoso ‘ADC BIOSCH Award’. Pa medio di e BIOSCH Award ta duna atenshon na hóbennan ku a sobresalí den biologia i kímika, materianan ku ta di sumo importansia den e mundu di laboratorio.
Riba 6 di yüli 2022, alumnonan di èksamen klas di VSBO, HAVO i VWO, ku a slag ku e sifranan mas haltu pa e materianan biologia i kímika a keda invitá na e laboratorio huntu ku nan mayornan i dosentenan di e materia, pa risibí nan ‘ADC BIOSCH Award’. Di e 15 skolnan sekundario ku a partisipá, a saka 6 alumno ku a destaká.
Meta di e inisiativa di ADC BIOSCH Award ta pa duna rekonosementu na hóbennan ku a destaká riba materianan ku ta base pa estudio- i kareranan den e mundu di laboratorio. E sektor aki mester di mas profeshonalnan i spesialistanan pa sirbi nos pais.
Di e forma aki ADC ta invertí pa sigui stimulá hóbennan lokal pa skohe pa e materianan biologia i kímika i sigui desaroyá nan mes riba esaki.
Otro aña ADC BIOSCH Award lo kumpli su promé lustro i ta enkurashá skolnan sekundario pa bolbe partisipá i e hóbennan pa hasi èkstra nan bèst e aña eskolar benidero pa asina nan tambe por tin chèns di bira un nominado i tal bes bira un di e siguiente ganadónan di ADC BIOSCH Award 2023.
A hasi entrega di premio na e siguiente alumnonan:
Radulphus College
Scheikunde VWO – Wilson Hao Yian Rong 9,5
Biologie VWO – Wilson Hao Yian Rong 8,4
MIL
Scheikunde HAVO – Kendrikson Daal 8.5
Kolegio Alejandro Paula
Biologie HAVO – Saphira van der Linden 7.2
Dr. Albert Schweitzer
Biologie HAVO – Chandler Martis 7.2
Marnix College
Scheikunde VSBO – Nico Bonafasia 7.8
Marnix College
Biologie VSBO – Shariviënne Martis 7.5
ADC ta felisitá kada alumno, skol, dosente i mayor ku a aportá na e tremendo logro aki.


c: text/html

text:
BONEIRU.
ULTIMO ORA.
SENJORA DI EDAT ENKONTRA MORTO DEN SU KAS NA RINCON.
BASTA DIA NO A MIRA E SENJORA SALI KAS.
Awe djasabra 9 di yanuari pa mènos 4or di atardi a meldu na polis ku konosinan tin basta dia sin mira un señora di edat ku tabata biba su so den un kas situá na kaya Bellisima na Rincon. Polis a bai na e kas di e señora I a topa ku un kurpa sin bida na e kas. A identifiká esaki komo e persona ku tabata biba na e kas. E situashon di e kurpa tabata den estado di deskomposishon I pa e motibu ei mester a dera mes ora. No tin señal di violensia den e kaso aki I ta konsiderá e kousa di morto komo natural. Identidat di e defuntu ta konosí pa polis pero konsiderando ku ahinda ta den proseso di informá famia i konosinan no por duna e identidat na e momentunan aki. Manera e proseso aki keda kompletá lo nos duna e informashon adishonal aki.
Nomber di e persona ku a haña morto ta Lilia Seraus
Nase 27-01-1942 na Boneiru
FUENTE:AIMED AYUBI
POLIS A KONFIRMA E INFORME.

robotstxt: allowed

filter: keep


text:
ULTIMO ORA.
BONEIRU.
Awe marduga den kareda di algu despues di 2am polis ta keda dirigi ku urgensha pa un kaso di tiroteo ku lo mester a tuma lugar den kaya Korsou kanti malekon.
E informe ku a drenta na warda ta indika ku nan lo mester a los bala riba un homber y ku e ta gravemente herida benta abou na suela.
Ambulance tambe a presenta na e sitio pa transporta e viktima ku urgensha pa hospital.
Na yegada mesora a bai over pa trata na para e kantidat di sanger ku e viktima tabata perdiendo a konsekuensha di su herida nan di bala ku ela risibi.
Despues di un ratu e informe ta drenta ku e viktima jama Jodritan Theodora alias Jowy Wise di tera cora nase dia 7 di feb 1993 ku tabata tin 24 anja di edat a fayese a konsekuensha di e herida nan di bala ku ela sufri.
Recherche for di e momentu ku e suseso a bira konosi ta trahando duru riba e kaso.
Ta skuchando diferente testigu y tambe tin camera nan instala den besindario kaminda e insidente a tuma lugar anto esaki lo por yuda outoridatnan tambe pa solushona e kaso. Diferente persona den besindario a hasi menshon di un auto pretu ku lo mester a hala kita for di e sitio despues di e tiroteo.
Jowy wise a keda likida ku 3 tiru di kual bala a alkanse na altura di su kabes y kara.
Ta investigando kiko lo por ta e problema ku a kondusi na e kaso di tiroteo ku morto aki.
E investigashon ta den ful swing.
Forsa na e famia nan di e defuntu den e momentu nan difisil aki.
Otro morto violento na Boneiru den apenas 24 ora.
FUENTE: AIMED AYUBI


text:
Riba petishon di e propio gobièrnu, IMF a stòp yudansa na Surnam.
Fondo Monetario Internashonal (IMF) a stòp yudansa finansiero na Surnam. Esaki riba petishon di Surnam mes, asina un bosero di e institushon finansiero a konfirmá na ANP.
Den Parlamento na Surnam, Minister di Finansas Gillmore Hoefdraag a splika ku no tin mester mas di yudansa pa e balansa di pago. Segun e minister, situashon finansiero di su pais ta mas mihó ku aprel aña pasá. Den e tempu ei Surnam i IMF a yega na un akuerdo pa un liña di krédito di emergensia di 425 mion euro. Di e montante ei, solamente e promé parti, ku tabata un suma di 80 mion euro, a keda transferí den yüni di aña pasá.
Despues di e promé transakshon e relashon entre Surnam i IMF a empeorá. E gobièrnu di presidente Desi Bouterse a nenga di ahustá supsidio riba kombustibel, elektrisidat i awa manera IMF a eksigí. Según Bouterse e pueblo no por karga ku e subida di preisnan. Pa IMF esaki tabata motibu pa no hasi un di dos pago na Surnam.
Entretantu e minister di Finansa di Surnam a rekoudá 550 mion dòler riba merkado di kapital via di bono. El a fia sèn tambe serka otro organisashonnan internashonal manera Banko di desaroyo inter-amerikano i islamítiko. El a haña hopi krítika pa akshon akí, debí ku e sumanan di interes ku Surnam tin ku paga bèk, lo horka e siguiente generashon na Surnam.
Ekonomia di e pais ta bou di preshon pisá debí na e bahada enorme di preis di petróleo i oro, pero tambe debí na mal maneho finansiero, segun ekspertonan. Dor di esei e posishon finansiero di e país a haña un buraku i ekonomia a kai den reseshon.


text:
Un pelukero y makeup artist cu a pesar cu el a muda pa Corsou semper a keda den contacto cu hopi di su amistad- y clientenan na Aruba. Lenyn Linares a traha na Aruba for di 2003 te 2006, y su cambio pa bay Corsou tabata positivo aunke e tabata motiva pa e procesonan di inmigracion den e temporada ey. Aunke el a yega di bishita Corsou un biaha, e nunca por a pensa di establece eynan, y segun Lenyn su palabranan; “Fueron circunstancias de la vida”. Awendia Lenyn ta doño di Celo’s Integral Beauty & Spa cu el a inicia na aña 2009.
Lenyn ta corda cu na aña 2005 tabatin un intervencion di Ministerio di Husticia y Inmigracion pa motibo di supuesto fraude den e procesonan di permiso. Esaki a afecta su permiso di estadia y door cu e no tabata kier a cay den status di ilegal, el a acepta pa bay Corsou mientras e tabata spera e cambio di permiso. E oportunidad a surgi e momento ey pa inverti como socio den un salon cu ya tabata existi, pero despues di 3 aña den sociedad el a dicidí pa bay riba su mes. E no ta arepenti di a inicia cu Celo’s Integral Beauty & Spa, pasobra el a hacie crece como persona y tambe yuda forma su mes como un empresario.
Un bunita experiencia sigur tabata for 2014 pa 2017 cu Lenyn a traha cu e organisacion di Miss Curaçao. El a haya e tarea y responsabilidad di STYLE e Miss Curaçao prome cu nan bay Miss Universe. Cu Kanisha Sluis, cu a sali den top 10 Miss Universe 2015, e acercamento tabata otro paso e no tabata conoce sino te dia di presentacion na Prensa. For di e dia ey el a hala su atencion y e no sa con of via di ken cu nan a drenta den contacto cu otro. Lenyn extra ofisial a haci su cabey y makeup den varios ocasion prome cu el a sali Miss Curaçao. Acualmente Lenyn ta haciendo dos estudio cu marcanan di beyesa internacional pa e certifica y bira un International Hair & Color Artist.


text:
Gobernadó a pidi Kenneth Gijsbertha pa forma gobièrnu entre MAN, PAR, PNP i PS.
Den un komunikado, Gobernadó Lucille George-Wout ta bisa ku djabièrnè 28 di òktober informadó Kenneth Gijsbertha a entregá su relato. Den e relato e informadó a indiká na Gobernadó ku e partidonan MAN, PAR, PNP i PS a yega na un akuerdo pa forma un gobièrnu nobo pa Kòrsou. Huntu e partidonan tin un mayoria di 12 asiento den Parlamentu. E kuater partidonan a proponé na Gobernadó pa nombra Kenneth Gijsbertha komo formadó. Gobernadó na su turno a pidi Kenneth Gijsbertha pa tuma e tarea komo formadó. Gobernadó a pidi Gijsbertha pa forma un gobièrnu basá riba akuerdonan transparente i stabilidat polítiko. El a pidi pa partidonan yega na un programa di gobernashon, basá riba e puntonan di atenshon ku a bin dilanti den e enkargo di informadó. Ademas mester tene kuenta ku lei di integridat den e tarea pa yega na ministernan ku kapasidat i determinashon pa goberná. Dia 10 di novèmber Gobernadó ta spera di risibí un relato di e formadó i a pidi Kenneth Gijsbertha pa mantené informá segun e proseso di formashon ta kana.


text:
Gobièrnu ulandes ta garantisá gasolin i koriente na Boneiru.
Gobièrnu Hulandes a tuma medida pa garantisá suministro di gasolin i koriente na Boneiru, despues ku e kompania merikano ConocoPhilips a laga pone ‘beslag’ riba diferente instalashon di PDVSA den Karibe. Asina sekretario di estado ulandes Raymond Knops a bisa den entrevista ku Caribisch Netwerk.
E terminal di petroleo BOPEC ta importante den produkshon di elektrisidat pa di habitantenan di Boneiru. Konseho di minister di reino a papia riba e situashon ku a surgi na Boneiru i Kòrsou i segun Knops, pa awor suministro di koriente ta garantisá. “Awor nos ta bai wak awor kon ta regla esaki riba termino largu”, el a finalisá.


text:
ORANJESTAD,Aruba
Corte di Prome Instancia a duna un castigo cu ta hopi mas abou di loke tabata demanda di Fiscal y Ministerio Publico den e caso fatal cu a tuma luga dia 30 di mei ultimo na San Nicolas.E acusado Franklin Sanchez a kap Marlon Stennett na su rudia cu un machete, despues di a core su tras. Esaki a sosode despues cu su yiu muhe a informe cu Marlon y e tata a obligue na cierto actonan sexual, cometi door di e tata Stennett. Sanchez a pasa man cu machete y a bay en busca di Marlon, kende tabata amigo di su yiu muhe y cu el a permiti algo asina pasa.Den Corte, Hues a considera diferente aspecto na momento di yega na un sentencia. Na prome luga, a tene cuenta cu na momento di e sucedido Sanchez ta afecta emocionalmente pa loke a pasa cu su yiu muhe, pues no tabata actua rasonabel, no tabata su intecion pa mata e homber sino el a tira e machete na su pecho. Niun hende lo pensa cu un kap na pia por ta mortal, Corte a bisa den su sentencia. Pero lamentable ta cu den e caso aki, e kap a corta diferente ader cu a causa cu e homber di 24 aña a sangra muri. “Cu bo mannan bo a maltrata un hoben y a pone fin na su bida.”Rapport psychologico no ta mustra cu e no tin problema di cabes. Pa e sentencia a tene cuenta cu casonan similar na Aruba y den Reino. Pa esaki a conden’e na cinco aña di prizon. Tambe a bay di acuerdo cu e demanda di tata di e victima pa e paga e gastonan di entiero cu ta un poco mas cu 9 mil florin. E demanda inmaterial Corte a considera esaki un poco complica y a rechaza esaki, bisando cu e por cuminsa un caso civil si e ta desea esaki.


text:
KRALENDIJK – Djasabra último durante un enkuentro den oranan tempran di anochi na e kluphùis di s.v. ATC di Tera Kòrá, a honra i hasi entrega di un bunita plakat na sr. Frensel ”Dicky” Janga, esaki komo rekonosementu pa su trabounan inkansabel durante 25 aña ku e la karga e klup di futbòl aki komo presidente.
Despues di 25 aña sr. Janga a haña ku ta basta i promé ku e la bandoná tal posishon, a sòru pa un otro persona sigui guia e ekipo meskos o mihó ku e la hasi esaki den e 25 añanan, esaki den persona di sr. Aaron Martis komo presidente nobo.
Tabata djasabra último ku tabatin e enkuentro pa bendishonamentu di unifòrm nobo pa tur e timnan hubenil te ku senior di s.v. ATC.
E direktiva nobo a probechá tambe di e okashon aki pa honra i yama danki na un manera spesial na sr. Frensel Janga pa su 25 aña ku e la karga e klup di futbòl aki. Diputado di deporte sr. James Kroon ku tabata presente komo invitado pa e okashon aki, huntu ku un hobensito futuro di e klup di futbòl di s.v. ATC, a hasi entrega di e plakat na sr. Frensel ”Dicky” Janga.


text:
Apreciable y fiel comerciante y doño di tarheta Bancomatico di CMB, Recientemente nos a tuma nota cu un banco local a publica algun ponencia fuerte pa loke ta trata con transaccionnan di pagonan local di nos tarheta di debito Bancomatico ta wordo procesa como un transaccion na dollar Mericano na nan machine di pago. Por fabor permiti nos e oportunidad di clarifica nos posicion y cualkier confusion cu esaki por a causa.
Na aña 1995 y pa evita cu pagonan cu tarheta di debito wordo pasa via un red internacional manera cu e banco referi na dje ta haci, un red di aprobacion y confirmacion di pago a wordo introduci cu yama “CashNet.” Pagonan haci riba e red aki ta wordo procesa rapido y sigur, di florin-pa-florin, sin ningun cargo adicional pa acceso na un red internacional y/of gasto pa cambio di moneda. Cu excepcion di e banco na cual ta referi, tur otro banco local ta afilia y ta usa e red local aki na nan terminalnan di pago sin gasto adicional na nan clientenan cu tarheta di debito.
No obstante esfuersonan haci e ultimo 25 aña cu a pasa pa e banco local aki uni su mes na e red local, nan a opta pa keda afo y sigui comberti pagonan local di florin na dollar Mericano riba nan red internacional basa na Merca.
Durante añanan, nos a promove varios campaña di mercadeo unda nos ta encurasha nos doñonan di tarheta di debito y crebito di CMB pa haci pagonan solamente unda tin machinenan di CMB. Nos a haci esey tambe pa duna balor agrega na e relacion cu nos tin cu bo como comerciante y doño di tarheta.
Nos ta orguyoso y agredecido di por confirma cu CMB, como bo banco, tin e red di mas extenso di comerciante afilia, variedad di tarhetanan di debito y credito di mas amplio, cu mas terminal di pago, machine di ATM, machine pa yena gasolin, cantidad di sucursal, y e cantidad di mas grandi di clientenan di tarheta di debito y credito riba nos isla.
Den liña cu un mandato cu ta regula cu tur pagonan local sin importa cu esaki ta local of internacional (sea ta florin-pa-florin of converti di florin-pa-dollar Mericano) mester woro procesa igual, nos lo ahusta nos sistemanan di pago di acuerdo cu esaki.
Nos ta gradici bo pa escohe nos, y tambe pa confia nos cu bo negoshi.


text:
Recientemente 12 deportista hoben di Aruba a regresa for di Curacao unda cu nan a participa den e Dutch Caribbean Youth Tournament di Ping Pong. E hobennan aki a demostra di tabata superior na nan contricantenan y logra gana den e mayoria categoria. E personal di Sport Centrum San.Nic ta sinti honra cu gran parti di e hobennan sa entrena bou encargo di e coach Rudy Ragga, den Sport Centrum San Nicolas IBiSA. Tabata net un siman promer cu e seleccion a viaha pa Curacao, cu e muchanan a hunga un torneo den Sport Centrum San Nic. Aki caba por a mira e nivel di e muchanan ora nan a competi contra di otro. Tabata bisto e bon preparacion cu nan a hiba tur e tempo cu nan tabata entrena. E torneo cu a tuma lugar na Sport Centrum San Nicolas tabata bou di guia di entrenador nacional Ruddy Raga, kende a cuminsa exactamente pa 5:30pm cu algun wega di calentamento pa despues sigui cu e torneo mes den diferente categoria. Muchanan a demostra di tin bon talento pa e deporte di Ping Pong , Sport Centrum San Nicolas ta felicita tur participante , especialmente pasobra nan participacion den e “Copa Sport Centrum San Nicolas” a haci e torneo resulta den un exito total. E ganadornan tabata e siguiente: Den categoria U10 1e. Bob Cheung 2do Jeramy Ras 3er Lohua Huang 4to Shon Kock Sigui pa: Emily Labasten, Jermain Ras y Lo Hsien Huang Den categoria U18 1e Jeandry Mathilda 2do Donald Yarzagaray 3er Jordy Zievinger 4to Sjoerd E Sigui pa : Derrick Feliciana, Jean Claude Hoek, Jonathan Paredes, y Jean Piere Helmeyer Aruba Table Tennis Association (ATTA ta informa: Pa esnan cu kier sigui practica e deporte di Ping Pong por pasa diamars y diahueps for di 5:00pm pa 6:30pm tin entrenamento di Ping Pong na Sport Centrum San Nicolas . Pa mas informacion por tuma contacto cu representante di ATTA na 6400578 of 5634400 of na Sport Centrum San Nicolas 5848903.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
(AP) – Oficialnan na New York City a declara un emergencia di salud pa causa di e brote di Monkeypox diasabra, yamando e ciudad e “epicentro” di e brote.
E anuncio riba diasabra haci pa alcalde Eric Adams y Comisario di salud Ashwin Vasan a bisa cu 150,000 residente di e ciudad por ta den riesgo di infeccion. E declaracion aki lo permiti oficialnan haci uso di ordennan di emergencia bao di e ciudad su codigo di salud y aregla provision di codigonan pa implementa medidanan cu lo por yuda combati e brote.
Durante e 2 ultimo dia, gobernador di New York Kathy Hochul a declara un estado di emergencia y e departamento di estado di salud a yama Monkeypox un “menasa iminente na e salud publico.”
New York a reporta 1,345 caso riba diabierna, segun data colecta pa Centers for Disease Control and Prevention. California tabatin e di dos cantidad mas halto cu 799.
“Nos lo continua cu nos trabao pa cu nos partnernan federal pa sigura mas dosis na momento cu esaki bira disponibel,” Adams y Vasan a bisa den e declaracion. “E brote aki mester ser trata cu urgencia, accion y recursonan, ambos na nivel nacional y global, y esaki ta e declaracion di un emergencia di salud publico cu ta refleha con serio e momento aki ta.”
World Health Organization a declara Monkeypox un emergencia di salud global dia 23 di juli y San Francisco su alcalde riba diahuebs a anuncia e estado di emergencia tocante e cantidad di casonan cu ta keda crece.
E malesa aki cu algun dia tabata un malesa poco comun, tin decada caba estableci na partinan central y west na Africa pero awo ta conoci pa a causa un brote grandi fuera di e continente of cu a plama entre personanan te cu mey, ora cu autoridadnan a detecta decenas di epidemia na Europa, Norte America y otro paisnan.
Te cu awe, tin mas di 22,000 caso di Monkeypox a ser reporta den casi 80 pais desde mey, cu mas o menos 75 morto sospecha fuera di Africa, mayoria na Nigeria y Congo. Riba diabierna, Brazil y Spaña a reporta mortonan relaciona cu Monkeypox diasabra.
Den e careda pa adkiri vacuna di Monkeypox, expertonan ta mirando un ripiticion di COVID-19. Varios pais di mas recurso ta cumprando cantidadnan grandi di vacuna pa Monekypox, mientras cu nan ta nenga di comparti dosis cu Africa, acto cu por laga miyones di persona sin proteccion contra di un version hopi mas peligroso di e malesa, y ta core riesgo cu mas infeccion di bestia pa humano lo tuma luga, segun advertencia di oficialnan di salud.
Nan ta preocupa cu lo mira un ripiticion di e problemanan di falta di igualdad catastrofico cu a mira durante e pandemia di coronavirus.
“E erornan cu nos a mira durante e pandemia di COVID-19 ya caba ta ser ripiti,” Dr. Boghuma Kabisen Titanji, un profesor asistente di medicina na Emory University a bisa.
Mientras cu e paisnan di mas recurso a pidi miyones di vacuna pa para Monkeypox na nan frontera, ningun a anuncia plan di comparti dosis cu Africa, unda un version mas letal di Monkeypox ta plamanto compara cu otro paisnan.
“E paisnan Africano cu tin decada ta lucha contra di Monkeypox ta ser laga atras den e respuesta global,” Titanji a bisa.
Cientificonan tabisa cu diferente na e campañanan di COVID-19, vacunacion contra Monkeypox en masse no lo ta necesario. Nan ta kere cu e uso di dosisnan disponibel specifico, conhuntamente cu otro medidanan lo por combati e epidemianan aki.
Mientras Monkeypox ta teniendo mas dificultad pa plama compara cu COVID-19, expertonan ta adverti cu si e malesa cuminsa plama den poblacion general, e necesidad pa vacunanan por bira mas intenso, specialmente si e virus drenta regionnan nobo.
Riba diahuebs, Africa Centers for Disease Control and Prevention a haci yamado pa e continente keda prioridad pa ricibi vacuna, bisando cu un biaha mas nan ta ser laga atras.
“Si nos no ta sigur, e resto di e mundo tampoco no ta sigur,’ Africa su director di CDC Ahmed Ogwell a declara.
Aunke Monkeypox tin tempo caba siendo un endemia den cierto partinan di Africa, mayoria biaha esaki ta bula den hende for di bestianan infecta, y tipicamente no ta plama mucho leu for di e continente.


text:
ORANJESTAD – Aruba ta purba na no yega na e extremo pa tin cu cuminsa duna multa na ciudadanonan cu ta viola e reglanan ‘nobo’ stipula pa gobierno relaciona cu e coronavirus crisis. Por lo menos asina vocero di Departamento di Salud (DVG), Jurette Croes a bisa diahuebs mainta durante conferencia di prensa, contestanto pregunta di noticiacla.com. Na St Maarten mientrasatanto si a impone multa caba pa algo asina, y como tal noticiacla a haci e pregunta aki na e crisisteam y a haya e prome declaracion como contesta, esta cu no ta impone multa ‘ainda’.
REGLA NOBO
Tabata diaranson anochi cu gobierno a impone regla nobo relaciona cu e crisis di coronavirus. Esaki ta encera entre otro cu entrante 19 di maart tur establecimento mester sera 8:00 PM.Esaki ta pa evita aglomeracion di hende. Tin excepcion pa; botica na warda, restaurant solamente via drive true y delivery, nan por sera 10:00 PM. Pompnan di gasoline por keda habri te cu 10:00 PM sirbiendo via di bentana. Gobierno ta urgi tur ciudadano pa tene bon cuenta e cambio aki y pa cumpli cu e reglanan pa asina yuda contene e virus pa e no plama.
CONCIENTISACION
Segun Jurette Croes di DVG, ta purba haci concientisacion suficiente y splica comunidad e indole di e gravedad di e malesa aki. “Ta positivo cu comunidad ta compronde esaki y lo traha hunto pa nos no tin cu yega na e extreme aki” Croes a sigui bisa. Tur anochi ta evalua e situacion y a base di e situacion na Aruba, lo por bay over na extreme aki di impone multa.


text:
Publiká riba 26 Òktober 2022
Tareanan di e komishon ta stipulá den un dekreto ministerial, fechá 3 di sèptèmber 2021. Entrega di un relato anual na Minister di ESKD i Direktor Sektor di Enseñansa i Siensia, tambe ta un tarea di e komishon, manera ta stipulá den e dekreto Ministerial.
E komishon ta kumpli ku e trabou importante di hasi un evaluashon independiente i imparsial di tur e dokumentonan di e alumno, pa asina evitá ku un alumno por yega den enseñansa speshal sin ku esaki ta realmente nesesario. E komishon ta studia e dokumentonan di alumno pa asina evaluá e grado di nesesidatnan ortopedagógiko i ortodidáktiko. Ta studia kada dokumento individualmente dor di evaluá efektividat di yudansa ku e alumno a risibí, e profil didáktiko riba tur ocho área edukashonal i tambe e desaroyo sosial emoshonal di e alumno. Esaki ta un aserkamentu holístiko, den kua tur aspekto di desaroyo ta keda evaluá. Tambe ta posibel pa e komishon bolbe evaluá den kaso ku e alumno keda referí pa enseñansa speshal pa un periodo di prueba, lokual por enserá ku e alumno por regresá enseñansa regular di fundeshi òf keda referí na un otro tipo di enseñansa speshal.
Den kuadro di lei di protekshon di privasidat mayor(nan) òf tutor(nan) di e alumno mester duna outorisashon na tur informashon di e alumno ku keda atkerí via di skol. Si dado kaso e komishon no risibí outorisashon atraves di firma di mayor(nan)/ tutor(nan) e fail di e alumno ta bai bèk e skol ku e alumno ta bishitá. Tur miembro di komishon ta mará na deber di sekresia, hasta ora nan no ta forma parti mas di e komishon.
Ademas e relato anual ta finalisá ku tres konseho na Minister di ESKD, ku por ta útil pa ehekushon di maneho di e Ministerio. Kada relato anual lo sirbi di forma eksponensial komo instrumento pa atkerí dato riba karakterístikanan di e alumnonan ku ta mihó sirbí den enseñansa speshal. Ademas mas kompletu e datonan keda kompilá dor di Ministerio di ESKD, mas mihó por argumentá desishonnan den kuadro di uso di fondonan di impuesto na bienestar di alumnonan den nos sistema di enseñansa.
—
KOMUNIKASHON
** Riba e potrèt athunto por tuma nota di e entrega na Minister sr. Sithree van Heydoorn


text:
$ 14.25
Bo gusta lesa kuentanan kómiko humorístiko? Bo gusta ‘chill’ despues di un dia pisá ku un bon buki ku ta pone bo relahá i drai bo motor imaginario? Si ta asina, awèl e buki aki lo ta tremendo p’abo. Lesa deskripshon i kontenido mas abou!
Cover design: Aymar Profas
Language: Papiamentu
165 página
Description
‘Awa, Habon ku Past’i Djente’ ta un buki di kuenta kòrtiku kómiko, ku ta basá riba bida real. Ta historianan ku ta pasa òf a yeg’i pasa den bida mi bida, i mi ta presentá esakinan dilanti, pa abo lesa i disfrutá di nan.
E buki ta un refleho di kiko ta nifiká ser un hende, no opstante kuantu bia nos ta purba na skonde e ser real ku nos ta, ku tur nos problema i retonan den bida, djis pa hende no mira kon bruá nos ta!
‘Awa, Habon ku Past’i Djente’ ta kontené 10 historia diferente, kada un riba su kurpa i kada un tin un historia úniko i impaktante su tras.
Título di e 10 historianan ta lo siguiente:
- Amor real i maravioso
- Morto Kachó
- Tin un raton den mi kas
- Un kasá religioso
- Kosnan straño ku sa pasa
- Bida di hende hòmber ta hopi duru!
- Bo no stima mi
- E sita kayente di Gino i Netty
- Ta hende drechi mi ta
- Mira saya laga para!
Atvertensha!
Si bo ta hende ku gusta kana ku kara zür riba hende, no gusta hari i gusta kana ‘hois’ bida di hende, e buki aki no ta p’abo. No lesa e buki, despues bin reklamá ku bo a hari, te haña doló di barika.
Si bo ta hende ku ta mas vírgen ku mama maria, esta ta spiritu santu so ta ‘limpia’ bo, òf bo ta sinti bo ofendí pa kontenidonan poko pikante, esta bo tin yu, pero bo no ke pa niun hende sa ku bo sa sèks, mihó bo keda leu. E buki ta pa esun ku sa kon pa disfrutá di arte ku mente habrí.
E buki aki ta skibí ku e meta pa duna bo mas gana di lesa. Ya kaba hopi hende ku nunka di nan bida no a yeg’i lesa un buki boluntariamente, a gust’é asina tantu, te ku nan ta kana ku e buki bou di nan brasa pa nan lesa na skol, trabou, na dòkter, den baño, den reunion i tin hende ta asta les’é den misa ora pastor su predikashi ta poko laf.
Klek aki pa un ‘preview’ di e buki: Awa, Habon ku Past’i Djente preview pdf
Hardcopy di e buki ta optenibel na Mensing’s Caminada i Bruna na rason di 50 florin, of manda un e-mail na lionel_326@hotmail.com pa bo hañ’e dirèkt serka mi!


text: ‘Casnan di Torto na Aruba’ ta e documentario di Fundacion Herencia Historico di Aruba cu recientemente a wordo presenta. E documentario ta mustra con prome cu refineria Lago y Arend, tabata traha cas na Aruba. Un bunita documentario cu ta corda nos riba e creatividad, e forza y e resiliencia di e Pueblo di Aruba. Aruba a conoce pobresa grandi prome cu e refineria a establece su mes na nos Pais. Asina mes nos Pueblo a usa su creatividad pa hunto cu naturalesa traha nan cas. Den e construccion tabata usa material di naturalesa, manera klei, awa, yerba seco pa traha e torto, y palo di mata y cadushi pa e structura di e cas. Tabata tene debido cuenta tambe na ki momento ta corta mata pa haya e palonan y tabata situa e cas conforme e pasada di aire y posicion di solo. E trahamento di cas di torto tabata un trabou duro pa cual famia, bisiña y amigo tabata bin hunto pa forma e union cu ta crea e forsa necesario pa traha e cas. Di e manera aki di hopi tempran nos Pueblo tabata practica e union cu ta necesario pa logra bienestar y pa surpasa e retonan cu bida riba un isla chikito ta trece cune. Pa haci e informacion presenta mas accesibel na publico, Minister Maduro di Cultura ta invita comunidad pa sintonisa diadomingo awo 22 di mei pa 7 or di anochi atrabes di Diario TV Canal 48, caminda lo pasa e documentario aki un bes mas.


text:
Santa Rosa a ricibi bishita di Deputado Sra. Rolanda Hellburg-Makaai y Ehecutivonan di TNO Caribbean y TNO Aruba.
Santa Rosa a ricibi bishita di Deputado Sra. Rolanda Hellburg-Makaai y Ehecutivonan di TNO Caribbean y TNO Aruba.
Oranjestad,– Durante e ultimo ana 7, Departamento di Agricultura, Cria y Pesca a sondea systemanan mas moderno, pa por acumula datos y asina motiva productornan den uso di systemanan mas moderniza den nan cunucu of hofi. Esaki a logra capta e interés di varios otro instancia, incluyendo TNO como tambe representantenan di islanan den regio.
Recientemente, Santa Rosa tabata tin e placer di ricibi bishita di Sra. Rolanda Hellburg-Makaai, Deputado pa e isla di Boneiro pa locual ta trata Sector Primario. Sra. Hellburg-Makaai a wordo acompaña pa un delegación di ehecutivonan di Gobierno como tambe representantenan di TNO Caribbean y TNO Aruba.
Durante nan bishita, Sra. Nathalie Maduro, Directora di Santa Rosa y Sr. Rene Donata, Jurista pa e Departamento a reuni cu e delegación y durante un combersacion ameno, a discuti e diferente posibilidadnan pa por establece un relacion mas estrecho di información cu DLVV Boneiro y DLVV Aruba. Tambe a papia referente e strategianan cu por traha pa ambos isla y con por sostene otro tambe cu por ehempel intercambio di producto y cria y información di projectonan pertenente na e Seccion di Pesca.
Pa loke ta trata e projectonan mas grandi, nan a hasi un recorido chikito den Santa Rosa, caminda nan por a mira con e trabounan ta bayendo na e insfractructura hydroponico y den e Seccion di Horticultura. Mester remarca cu e delegadonan a keda sumamente impresiona cu e diferente strategianan cu ta wordo ejecuta na Santa Rosa pa locual ta trata e parti di estudio y implementación di maneho como tambe e diferente equipo, material, calidad di cria etc cu Santa Rosa ta brinda na e productornan local di Aruba.
Ta spera cu den un tempo corto e respresentantenan di e LVV nan di tanto Boneiro, Korsow y Aruba lo por reuni pa wak con por crea un plataforma educativo cu lo por traha mas di serca cu otro.
“ Sostene nos cultura, practica Cria, Pesca y Agricultura”


text:
‘Aruba Investment Summit 2021’ organisa door di Departamento di Asunto Economico, Comercio y Industria (DEZHI) tabata un exito rotundo. E cumbre a tuma luga riba dianan 31 mei, 1 y 2 juni 2021. Durante e evento aki tawatin presentacionaninteresantedi Aruba su top lidernan, ehecutivonan y empresarionan y tambe oradornan internacional cu a inspira y a motiva e participantenan. E tres dianan di evento a tuma luga por medio di un plataforma digital y a ricibi un acohida di diferente participantenan rond mundo, incluyendo Reino Hulandes, Europa, Caribe, paisnan Latino Americano, Estados Unidos. Un total di 366 participante a registra, cu 69% di asistencia. E participantenan a duna e evento un score di 8.5 for di 10.
Aruba Investment Summit 2021 tabata exitoso
Riba e prome dia di e Summit, e participantenan a ricibi un caluroso bonbini di Minister di Finansa, Asuntonan Economico y Cultura, sra. Xiomara Maduro. Tambe e mandatario a lansa e logo y e branding nobo di Aruba Investment Promotion Agency (ARINA), cu awor ta un unidad di Departamento di Asuntonan Economico, Comercio y Industria. Finalmente e mandatario a subrayae deseo pa pronto yama e particantenan Bon Bini na Aruba y pa hunto logra pa Aruba bira‘One Happy Investment Island’.
Tambe a hiba palabra Director di DEZHI, sra. Maria Dijkhoff-Pita kende a presenta e sectornan prometedor di Aruba. Managing Partner di MGM Source, sra. Marielsa Croes a elabora riba e clima di inversion di Aruba y sr. Daniele Ferrara, CEO di Gianni’s Group a elabora riba su proyectonan sostenibel y diversifica cu el a inverti aden.
Riba e segundo dia, CEO y CCO di Aruba Ports Authority, sr. Marc Figaroa y sr. Lex de Ridder a presenta e proyectonan ‘Port City Oranjestad’ y ‘Barcadera Business Park’. CEO di Aruba Airport Authority, sr. Joost Meijs, conhuntamente cu sr. Shensly Tromp, Director di Airport Development & Technology a presenta ‘Aruba Gateway 2030’ y un proyecto innovativo di Aviacion Electrico. Sr. Eric Mijts, coordinador di SISSTEM na Universidad di Aruba a elabora riba e solucionnan innovativo pa islanan y sr. Martin Berkenkamp, representante di e grupo di empresanan Aleman GreenHub Technology a duna su testimonio tocante establecimento di un proyecto di inversion na Aruba.
E ultimo dia di Summit, sr. Brad J. Sugars, Fundador y CEO di e compania Action COACH a duna un discurso referente ‘disruptive entrepreneurship’. Remko van der Veldt, Managing Director di Royal Aruba Aloe a elabora riba e strategianan pa internacionalisa cu su compania a practica ultimamente. E ultimo orador, sr. Andrei Moarcas di OCTA a presenta e estudio referente e implementacion di ‘Blue Economy in island economies’.
Prome Minister di Aruba, sra. Evelyn Wever-Croes a presenta un impresionante discurso pa clausura e Summit aki, na unda el a enfatisa cu Aruba ta cla pa yama bonbini na inversionistanan nobo pa nos isla Aruba.
Resumen di e Summit
Durante e cumbre, e participantenan a haya informacionnan valioso con pa inverti na Aruba, tambe a cera contactonan importante y a wordo inspira pa inverti na Aruba door di e diferente oradornan. Pa esunnan cu ta interesa pa wak Aruba Investment Summit 2021, e videonan ta riba YouTube riba e canal di Departamento di Asunto Economico, Comercio y Industria.
Pa mas informacion of pregunta
Pa mas informacion tocante Aruba Investment Agency (ARINA), por tuma contacto cu sra. Zuleika Quant na DEZHI via email [email protected].


text:
Desde siman pasa te cu awe, ya ta 6 dia cu Parlamento ta den tratamento di Presupuesto di pais Aruba pa aña 2023. Un presupuesto cu a entrega dia prome di september cumpliendo asina cu ley despues di 15 aña bek. Cada dia a trata presupuesto di 2 ministerio apart y si no a caba riba un dia, a sigui pa un di dos dia riba e diferente ministerionan. E presupuesto aki a conta cu hopi atencion y critica di parti di oposicion cu hasta nan a entrega un carta di protesta. Pero gobierno a contesta e carta aki y cu motivacion di departamento di legislacion (DWJZ) riba e puntonan di oposicion.
Parlamentario Setty Christiaans-Yarzagaray ta puntra su mes, si acaso Gobierno cumpli cu tur e puntonan treci dilanti pa oposicion den coalicion, esey lo haci cu nan lo vota pro pa presupuesto 2023?
Den e parti di splicasion riba presupuesto por bisa cu loke mas a resalta pa Parlamentario Christiaans-Yarzagaray ta cu economia di Aruba ta practicamente bek na e nivel di 2019 (pre-Pandemia) y cu proyeccion 2023 ta mustra cu danki na desaroyo Turistico cu ta apoya economia di Aruba por bisa cu nos ta “practicamente” na normalidad cu excepcion cu semper nos mester keda recorda e presencia di Covid den nos bida.
Riba diabierna ultimo, Minister President di pais Aruba y Minister di Finansas y Cultura a presenta un nota di cambio riba e ley di presupuesto 2023 cu ta ilustra un mehoracion den panaroma. Cambionan presenta ta basa riba un proyeccion economico revisa door di departamento di asuntonan economico (DEACI). E nota aki ta informa cu e pronostico nobo ta cu economia lo crece cu 6.8% pa aña 2023 cu ta 1.7% mas cu e proyeccion anterior. E crecemento aki e ora tin su impacto riba entrada di pais Aruba cu pa caha gobierno kiermen 88 miyon florin extra.
Tambe lo bay ahusta e BBO cu 1% desde 1 di juni 2023 y alabes introduci’e na frontera cu tambe lo bay resulta den un entrada adicional pa caha di gobierno di 35 y 15 miyon florin pa aña respectivamente. Pandemia a haci Gobierno bira mas consciente di impacto di un crisis asina riba su gastonan y su falta di preparacion pa cu esaki pa cual a introduci un seguro di banda di bishitante. Esaki tambe a haya su proposicion di cambio den presupuesto 2023 door di “Instelling Begrotingsfonds Pandemische Veerkracht en Innovatie”. Esaki ta encera un cobransa di $15 pa un pasahero adulto cu lo mester sirbi parti pa e fonds aki mes y otro parti lo bay den caha di gobierno cu lo bay sirbi como un forsa financiero como resistencia den un crisis.
Finalmente proyeccionan ta mustra cu e resultado lo bay ta un surplus di casi 63 miyon florin contrario na e prome concepto di presupuesto cu a resulta den un deficit 25 miyon florin cu ta atrobe 88 miyon florin diferencia. E 63 miyon florin surplus aki ta traduci su mes den 1% di surplus pa pais Aruba relata na GDP cu no ta un resultado facil. Ta esfuersonan grandi di diferente actornan manera comercio sigur den area di turismo cu a contribui grandemente na crecemento economico pero tambe profesionalnan cu ta traha conhunto cu gobierno riba e presupuesto y nota di cambio. Sin laga afo esfuersonan grandi y incansabel di tanto Minster di Finansas, sra. Xiomara Maduro como Minister President di pais Aruba, sra. Evelyn Wever-Croes.


text:
Kico ta un Demencia Vascular?
Demencia vascular ta wordo causa dor di daño den celebro cu ta incurabel y den cual celnan den diferente parti di e celebro ta stop di funshona y a degenera. E causa ta mayoría vez daño dor cu e circulación di sanger den e celebro no ta optimal. E persona a hanja un of mas stroke / CVA, cual e acumulación di e daño ta resulta den un demencia. Manera tur demencia e demencia vascular tambe ta incurabel y progresivo. Algun symptoma ta: problema cu memoria, cambio den personalidad, desorientashon, dificultad pa expresa verbalmente / uso di idioma. E cambionan den funcionamento ta relata na e parti den e celebro caminda tin e daño. Algo hopi typico ta cu e actitud di un persona cu un demencia vascular por fluctua hopi. Tin dia y tin momento cu e por ta hopi mas mihor y alerto cu otro.
Pa motibo cu e demencia ta avanza según e persona hanja mas daño den e celebro/ stroke no ta posibel pa bisa den cuanto tempo of con liher e malesa aki lo desaroya. Importante ta pa tene e riesgo pa mas stroke lo mas abou posibel dor di tene entre otro e presion abou y tene e sanger fini. Si doctor of specialista prescribi remedi un ta importante pa mantene esaki conscientemente. Trata di evita di lugarnan of situacionan cu ta crea stress cerca e persona. Keda lo mas activo posibel, practica movecion y mantene un bon alimentación. Participacion na un centro di actividad ta un recomendación.


text:
Tabata un dia largo, pero hopi leuk mes, asina nos Head of Delegation Sra. Monique Ras a informa nos. E prome dia di e International Friendship Camp tabata uno sumamente leuk, interesante y educativo. Despues di apertura di e teamnan di futbol e young ambassadors di tur e paisnan participante a haya training, diferente workshop y nan a haci diferente actividad cu e otro participantenan. Jahmani y Sheqayli a haya e oportunidad tambe di splica con nan a prepara nan mes pa participa na e evento F4F Children’s Social Program.
Abou e potretnan y videonan por mira un tiki di e dia di awe.


text:
Kiko ta pasa si ami ta víktima?
Abo a bira víktima di un delito ku un hóben a kometé? Pèrkurá pa bo hasi denunsia na polis. Sin denunsia, no por manda e hóben pa Halt.
Kombersashon di diskulpa
Víktimanan hopi bes tin molèster di e eksperensia desagradabel di e delitu. Esei ta hopi fèrfelu! P’esei Halt ta haña importante pa bo sinti satisfakshon dor di e trayekto ku ta imponé riba e hóben. Un parti importante di e trayekto di Halt ta e kombersashon di diskulpa. Den e kombersashon aki bo ta haña e oportunidat pa kompartí bo storia i asina laga e malechor komprondé kiko e konsekuensianan ta di su komportashon. E hóben ta ofresé su diskulpa pa loke el a hasi bo. E kombersashon di diskulpa ta duna un aporte importante den siña di erornan.
Previo na e kombersashon un mèntòr di Halt ta yama bo ku e pregunta si bo ta habrí pa esaki. Ounke e kombersashon di diskulpa por tin bentaha tantu pa bo komo pa e hóben, ta keda kompletamente na abo si bo kier hiba e kombersashon.


text:
Diabierna ultimo, Aruba Hotel & Tourism Association (AHATA) a tene un asamblea general bon atendi na The Ritz-Carlton, Aruba. AHATA ta organisa 3 asamblea general cada aña, y den cada asamblea e Presidente y CEO, Tisa LaSorte, ta informa miembronan di e cantidad di esfuersonan y actividadnan di e asociacion. Ademas, ta invita orador pa cubri diferente topiconan al caso. E biaha aki a invita Martijn Balkestein, Director di Camara di Comercio Aruba y ex-director di CBS, pa duna miembronan un presentacion di e bestaansminimum na Aruba.
Bestaansminimum (na ingles “subsistence level”) ta referi na e suma minimo mensual cu ta necesario pa un persona of famia por funciona na un forma etico y socialmente aceptabel. Esaki ta diferente cu minimumloon, cual ta e suma di salario minimo segun ley. CBS (Oficina Central di Estadistica) ta calcula e gastonan necesario di un famia y regularmente ta adapta e calculacion pa refleha e cambio den costo di bida. Ultimo calculacion di 2022 ta indica cu un persona tin necesidad di AFL 2,403 pa luna, y un famia di 2 adulto y 2 yiu tin necesidad AFL 5,046 mensualmente.
Cu e presentacion aki, AHATA kier a conscientisa miembronan di e diferencia entre minimumloon y bestaansminimum. E topico ta uno relevante pa dunador di trabao, considerando cu Aruba ta experienciando inflacion y tin un reforma fiscal na caminda cu lo hisa e costo di bida mas.
AHATA ta consisti di 140 compania miembro y ta boga pa e sostenibilidad di Aruba su turismo y economia, y siguransa di progreso socio-economico den nos comunidad.
Posted on Jul 18, 2022


text:
Pa konosé bo mes bon no ta basta bo wak bo mes den spil, sa kiko bo gusta i kiko nó, sa kua ta bo koló favorito…
E manera ku nos ta reakshoná dilanti di e diferente desafíonan di bida ta revelá algu ku, di un otro manera, no tabata por a wòrdu revelá: di kiko nos ta traha!
Sèptèmber, Nos a duna inisio na e luna importante aki ku e Proyekto HELP, Sèptèmber Hel, aktividatnan kontra depreshon i suisidio. Miembro nan di FHU Korsou e fin di siman a pasa na Brion Plein i Punda pa distribuí kartanan di HELP na hobènnan i adultonan. Palabranan di motivashon, escritura for di Beibel i muchu mas.
Keda pendiente pasó proyekto help tin mas kos na kaminda. Si bo mester di yudansa, no duda di kontaktá nos mas lihé posibel.
Uni ku nos pasó e septèmber aki nos tur ta HELP!
Sigui lucha! Bo ta mas fuerte di loke bo ta kere.
.
.
.
.
.
1 of 9


text:
SVGA ta sigui e maneho di gobierno pa cu scolnan pa e departmentonan Pasadia Bibito Pin, Pasadia Briyo di Solo y Centro Man na Obra. Logicamente Scol Dun’ un Man lo ta sera mescos cu otro scolnan na Aruba. Tur 4 departemento lo ta cera di 16 di maart te cu 20 di maart.
Si den transcurso di otro siman Gobierno lo bin cu mas medida pa scol esaki lo conta tambe pa e departmentonan menciona.
Pa cas di 24 ora Cas Sjabururi ta conta cu mas cliente cu posibel lo bay cerca nan famia.
Tur actividad pa Aruba Doet tambe ta cancela. Hopi jammer vooral cu mester a cancela pa awor un campamento di Pasadia Briyo di Solo cu despues di hopi aña a wordo organisa y ta mustra di lo a bira algo hopi nice.
Ta pidi comprension na e trahado, Mayornan y cliente/alumno pa e medidanan aki cu ta pa e bienestar di nos tur. Ta pidi tur persona tene bon cuenta cu e medidanan preventivo cu por tuma cu ta entre otro laba man hopi cu habon, no duna otro man, niester den elleboog. Please cuida nos mes bon den e temporada aki pa Aruba pasa lihe over e corona crisis. Ora tin sintoma yama hotline 2800101.


text:
ORANJESTAD,Aruba
Dellanire Maduro, Presidente di e Comision fiho di Asuntonan Social, Famia, Cuido pa nos
Grandinan y Salubridad Publico di Parlamento a comenta cu diamars atardi e miembronan di e
comision aki a reuni cu e Asociacion di Dokternan di Cas (HAVA) y e Asociacion di
Specialistanan di Hospital di Aruba(ASHA). Topico di e reunion aki tabata con e preparativonan
ta y con e plan di accion ta pa loke ta e virus nobo di Coronavirus.
Intencion tabata pa tur miembro por a haya mas informacion riba e preparativonan y e plannan
cu e gremionan di dokternan di cas y specialistanan di Aruba tin pa loke ta e Covid-19. Esaki ta e
prome reunion cu e comision tabatin pa atende cu e tema aki y eventualmente lo bay reuni cu
mas stakeholders den e siguiente dianan pa por haya mas informacion riba e protocolnan cu tin,
con nan ta “sluit aan” na otro y wak con for di Parlamento por contribui si ta necesario.
Puntonan mas importante cu a bin dilanti durante e reunion di diamars, segun Maduro, ta cu ta
pidi esnan cu ta malo pa por fabor no bay oficina di dokter y evita asina contagia otro personanan
cu ta na e oficina. Tambe na ken por asisti si tin un sospecho cu tin e virus riba cual dentro di
poco Departamento di Salud Publico pronto lo bay suministra informacion adicional y mas
especifico. Igualmente a informa cu diabierna awo e stakeholdernan lo bolbe sinta na mesa cu
otro, cual ta hopi positivo mirando cu ta reuniendo na un manera mas frecuente.
Tambe a bin dilanti e punto pa percura pa dunadornan di trabou, specialmente den e area
hotelero, di alimento y bebida y transporte duna un splicacion na e trahadornan con pa proteha
nan mes y con pa reconoce e sintomanan di e virus.
Un pregunta cu a bin dilanti durante e reunion ta e forma cu mester meld ao na SVB den caso di
sospecho di Coronavirus, a pidi pa bin cu un procedura diferente pa e persona cu ta sospecha cu
tin e virus no acudi na oficina di SVB pa evita contagio na otro personanan presente.
Dellanire Maduro ta contento cu Departamento di Salud Publico a bin cu hopi informacion riba
con pa evita contagio y pa proteha bo mes, pero mirando cu nos tin un poblacion grandi y di
diferente asendencia, e ta considera cu lo por bin cu esaki tambe na idioma Spaño, ‘Sign
Language’ y Braille, involucrando asina mas hende.
Parlamentario Maduro ta gradici e dos instancianan pa acudi na e reunion y pa comparti
informacion riba Covid-19.


text:
Tag Archives: fondonan
Relato Anual di SVb 2019
E relato anual di SVb su fondonan pa aña 2019 a keda cla. Nos accountant a entrega na SVb e cuentanan anual oficialmente y esaki a wordo entrega na Minister di Turismo, Salud Publico y Deporte, den cumplimento di articulo 16, inciso 2 di nos ley di Banco di Seguro Social. E relato anual ta… Mas Informacion
Relato Anual di SVb 2018
E relato anual di SVb su fondonan pa aña 2018 a keda cla. Nos accountant a entrega na SVb e cuentanan anual oficialmente y esaki a wordo entrega na Minister di Turismo, Salud Publico y Deporte, den cumplimento di articulo 16, inciso 2 di nos ley di Banco di Seguro Social. Esaki ta prome relato… Mas Informacion
Cuentanan Anual (Jaarrekening) di SVb 2017
E cuentanan anual di SVb su fondonan pa aña 2017 a keda cla. Nos accountant a entrega na SVb e cuentanan anual oficialmente y esaki a wordo entrega na Minister di Turismo, Salud Publico y Deporte, den cumplimento di articulo 16, inciso 2 di nos ley di Banco di Seguro Social. Esaki ta prome cuentanan… Mas Informacion
Cuentanan Anual (Jaarrekening) di SVb 2016
E cuentanan anual di SVb su fondonan pa aña 2016 recien a keda cla. SVb ta produci Cuentanan Anual di tur su fondonan: SVb – Jaarrekening 2016 – AOV, AWW, Schommelfonds SVb – Jaarrekening 2016 – DAD SVb – Jaarrekening 2016 – Cessantia SVb – Jaarrekening 2016 – SVb Administratie SVb – Jaarrekening 2016 –… Mas Informacion


text: Dialuna anochi a drenta informe di cu un auto lo a bolter na Boegoeroei, mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente unda e chauffeur di un Nissan Sentra a baha e caminda smal dal contra transhi perde control dal riba un mata di kwihi y bolter. E chauffeur mes tabata pafor di e auto polis a bis’e keda trankil en espera di ambulans. Na yegada di e ambulans nan a nota cu e ta mas bebi cu herida. No a keda nada otro cu polis detene pa core auto burachi y ocasiona accidente.


text: Kralendijk – Djabièrnè 20 di sèptèmber ta selebrá dia di trahadónan pedagógiko den akohida pa mucha. Na 2010 Gobièrnu di Boneiru a dekretá e di 3 djabièrnè di luna di sèptèmber komo dia pa trahadónan pedagógiko ántes ta lider di Kresh. Esaki debí na e apresio ku tin pa personanan ku ta ehersé e ofishi aki. Por duna di pensa ku e trabou aki ta unu masha fásil. Ta djis tira bista riba muchanan, hasi algun aktividat, duna di kome i bebe ta tur e kos. Eksigensia pa un trahadó pedagógiko ta bai hopi mas leu ku loke a wòrdu menshoná. Un trahadó pedagógiko mester tin bista riba e desaroyo di e mucha, e mester por opservá siñalá, reportá na momentu ku tin algu ku e desaroyo di e mucha. E mester ta un persona ku ta stimulá e mucha pa desaroyá su talentonan. E mester por duna e mucha amor i kariño, mirando e echo ku e ta remplasá e mayornan durante e oranan ku nan no ta disponibel. Nan mester por atendé ku tur klase di deseo di mayornan. Un klas ku 8 mucha ya no ta fási,l ta 8 diferente deseo di mayor. E trahadó pedagógiko mester por yuda un mucha den su preparashon pa skol primario. E trahadó pedagógiko mester ta apto pa duna guia na momento kue mucha tin tarea di skol. Asina nos por sigui menshoná kompetensia ku un trahadó pedagógiko den akohida pa mucha mester tin. Gobièrnu di Boneiru ta mira e importansia, i ta komprometé su mes pa yuda e trahadó pedagógiko ku instrumentonan nesesario pa e por hasi su trabou mas mihó ku ta posibel. Pa medio di diferente proyekto i programa manera BES(t) 4 kids, gobièrnu di Boneiru ta duna e oportunidat di kapasitashon. E aña aki a terminá ku e treinen di Kaleidoscoop pa mènedjer i ta bai kuminsá pronto un treinen di “train the trainer” den Kaleidoscoop. Kaleidoscoop ta un método pa edukashon pre- eskolar. Banda di esei huntu ku MBO Bonaire a traha un plan di formashon pa asina por tin mas trahadó pedagógiko riba e nivel rekerí. Tambe pa medio di e Proyekto BES(t) 4kids lo duna oportunidat na algun lider pedagógiko pa tuma parti na e kurso “Conscious Discipline” na Aruba. Gobièrnu di Boneiru kier a felisitá i gradisí tur trahadónan pedagógiko pa nan dedikashon i amor ku nan tin pa e trabou ku i pa nos muchanan. Sigui ku e bon trabou na bienestar di nos muchanan, nos futuro di Boneiru!


text:
ORANJESTAD, Aruba: Crown Furniture & Electronics a tene su campaña di “Like & Share” riba media social cu ta birando exitoso. Participantenan por gana diferente premio cu campañanan di Crown y e biaha aki cu e campaña “Like & Share” riba Facebook por a gana un airco. Pa por participa y gana, participantenan mester a “Like & Share e pagina y di biaha nan tabata comenta pakico nan mester bira e ganado.
Fina Chayadi no a pensa dos biaha y a “Like & Comment” riba e pagina di media social di Crown Furniture & Electronics. Team di Crown a gusta e comentario di Fina Chayadi, kende a bira e ganado di e airco di 18 mil BTU. “No rindi y bo tambe lo por bira un ganado”.
E biaha aki Fina Chayadi tabata e feliz ganado, pero abo tambe por gana cu un di nos campañanan. Sigui nos campañanan riba media social y participa pe premionan cu tin. Crown Furniture & Electronics ta invita henter e pueblo di Aruba pa participa y gana premionan fabuloso!
Crown Furniture & Electronics a sirbi riba 60 mil cliente den e ultimo decada y awo ta cla pa sigui brinda mas y miho servicio di dialuna pa diasabra entre 9’or di mainta te cu 8’or di anochi, mientras cu riba diadomingo e ta habri di 10or di mainta pa 2or di merdia. Crown Furniture & Electronics a bira masha popular pa su formula di duna 25% di descuento riba compra cash, espacio pa paga den 6 luna sin interes y sino un posibilidad pa paga den 24 luna di tempo.


text:
Dia 6 di september 2017 Aruba Certification Program a completa su training pa un grupo di 22 empleado, di diferente departamento di Marriott Aruba, unda a brinda e programa di certificacion na e grupo aki.
Di parti di ACP por bisa cu nan ta hopi contento di por a brinda e training aki na e empleadonan di Marriott. E un sesion tabata uno hopi interactivo, interesante y dinamico, unda hopi pregunta a wordo hasi relaciona cu kico ta e esencia di loke nos ta wak como pais Aruba y e producto Aruba. A para keto tambe na e historia di turismo y e desaroyo di turismo den futuro y e aspecto di servicio excelente y importancia di ta hospitalario.
E feedback ricibi di e participantenan tabata sumamente positivo. E training a tuma lugar den un ambiente hopi ameno unda cu cada un di e empleadonan por a siña di otro y a comparti esaki. Tur participante, no ta importa si nan a nace riba nos isla of no a mustra di tin un coneccion profundo cu nos isla, mustrando un biaha mas cu Aruba ta conecta y tur hende ta conecta na Aruba
E team di ACP kier manda un palabra di danki na e gerencia di Marriott y un danki special na e head of HR y tur colega di e departamento di training di Marriott.
sigi Aruba Certification Program riba Facebook como tambe na www.acp.aw


text:
Senjor ta mi wardador
Mi no tin falta di nada
Den cunucu di yerbe berde
E ta ponemi sosega
E ta hibami na awa trankil
Pa mi bolbe hanja forsa.
Salmo 23:1,2,3.
Cu inmenso dolor na nos curason, pero conforme cu boluntad di Dios, nos ta anuncia fayecimento di:
Raul Wild
Mihor conoci como:
Rudy
*10 January 1937 – † 14 November 2022
Na nomber di su:
Casa: Adalgisa Wild-Llaverias
Yiunan:
Miossottis Wild y Esposo J. Zarraga
Robert Wild
Nieta: Shadé Cybulkiewicz y Esposo Emiel Jie Sam-Foek
Bisanieto: Noéh Jie Sam-Foek
Bisanieta: Sia Jie Sam-Foek
Demas Famia: Wild, Llaverias, Cylbulkiewics, Zarraga, Jie Sam-Foek, Daal, Peterson, Orman y Richardson.
Ta invita demas famia, bisiña, amigo- y conocirnan, pa e acto di Entiero cual lo tuma lugar Diahuebs 17 di November 2022, for di 2’or pa 4’or di atardi na Ad Patres Funeral home & Crematorium. Despues lo ta sali pa Santana Central na Sabana Basora.
Oportunidad pa Condolencia lo ta Diarason 16 di November 2022 for di 7’or pa 9’or di anochi na Ad Patres Funeral Home & Crematorium.
Nos kier pidi disculpa si den nos tristeza nos por a lubida di menshona un of otro famia nan.
Despues di entiero no ta ricibi bishita di condolencia na cas.
Staff y personal di Ad Patres Funeral Home & Crematorium ta extende nos mas sentido pesame na famianan di e fayecido.


text:
Un sospechoso (kende ta den libertad condicional condena pa mata su mesun mama dos decada pasa) a keda aresta pa cargonan di agresion (delito di odio) pa ataca un hende muhe asiatico-mericano, cerca di Times Square na e ciudad di New York.
Polis a bisa cu Brandon Elliot, di 38 aña di edad, ta e hende homber cu ta dal y scop e hende muhe. Elliot ta biba na un hotel cu ta duna refugio pa persona sin cas.
Elliot a keda condena pa hinca su mama te mate na Bronx na 2002, e tabatin 19 aña di edad. El a keda den libertad condicional na 2019 y ta den libertad condicional pa vida.
E victima a keda identifica manera Volma Kari, un hende muhe di 64 aña di edad kende a immigra di Filipinas. Embahador di Filipinas na Merca, Jose Manuel Romualdez cu e victima ta filipino y americano.
Kari tabata dirigi su mes na iglesia di Manhattan ora cu polis a bisa cu un hende homber a dal e stoma di un hende muhe, tir’e riba vloer, dale na su cara y cuminsa grita insulto contra asiaticos. El a bay hospital y ricibi tratamento pa heridanan grave.
Secretario di Relacionnan exterior di e pais, Teodoro Locsin Jr. a condena a atake. Locsin no a splica di con atake por influencia e politica di Filipinas pa Merca. “Nos no tabata sa cu e tabata algo serio e brutalidad racial contra filipinos”, Locsin a bisa.
E atake ta un di ultimonan di un aumento nacional di crimen di odio contra asiaticonan y ta pasa poco siman despues di tiramento masivo na Atlanta cu a laga 8 persona morto, 6 di nan hende muhe asiatico.
E aumento di violencia a relaciona un parti cu culpra erroneo pa e pandemia di coronavirus y e uso di ex president Donald Trump tabata menciona e virus manera ‘virus chines’.
E alcalde di New York, Bill de Blasio a cualifica e atake manera absolutamente repugnante y indignante. E ta tabata algo ‘absolutamente inaceptabel’ cu testigo no a interveni.


text:
En conexion cu siman di Dia di Turismo, a tuma luga e lansamento oficial di e website di Tourism Product Enhancement Fund (TPEF). Prome Minister Evelyn Wever-Croes tawata presente hunto cu Minister Dangui Oduber, Minister Endy Croes, Minister Xiomara Maduro, Minister Geoffrey Wever, Presidente Suplente di Parlamento Raymond Kamperveen y invitadonan.
Prome Minister a cuminsa un discurso gradiciendo tur esnan cu for di mainta trempan te anochi laat ta traha pa haci nos pilar economico un exito. Tur nos comerciantenan cu ta inverti hopi den e sector aki pa yuda nos pa por hiba nos pais padilanti. Danki na esaki nos turismo y Aruba ta den recuperacion.
Prome Minister a mustra e cifranan di turismo di mundo, cu ta 57%, Caribe 82% y Aruba 94%, July > Dec 100%. Esaki sigur ta un exito. “Nos ta bisa tur ora, Aruba ta bendiciona berdad pero no ta esey so ta e motibo di nos exito. E recuperacion aki ta danki na cada un di boso empleado + comerciante. Masha danki den nomber di Gabinete Wever-Croes. Mi kier gradici tambe mi colega Minister Dangui Oduber pasobra nada ta pasa di su mes. Claro trabou hopi duro, pero bo mester tin e vision y e liderazgo pa obtene e exito aki.
TPEF ta un otro inovacion den turismo. Y desde awo tin nan website y un logo nobo. Den cuadro di Good Corporate Governance lo duna transparencia na fondonan di comunidad y tur ciudadano tin acceso pa haya sa tocante tur trabao y logro di TPEF durante e ultimo añanan y esnan presente y plannan pa futuro. Tambe ta contene informacion di kico ta e caminda cu un persona of un empresa interesa mester cana pa expresa su interes den un proyecto cu por ta un mejoracion di e producto turistico.
TPEF ta un fondo cu ta wordo maneha pa profesionalnan riba nan tereno y cu ta personanan cu tin amplio experiencia den turismo y mercadeo. E personanan aki ta personanan cu a dedica gran parti di nan bida na turismo pasobra nan ta kere fuertemente cu Aruba mester tin un luga unico den e mundo di turismo. Nan conoce e producto Aruba cu tur luho di detaye. Nan sa exactamentomente kico ta nos puntonan fuerte, pero mas importante ainda, kico ta nos puntonan debil pa asina nan por dedica atencion adicional na esaki pa logra drecha esakinan na e manera mas eficiente y productivo.
E turista cu ta bin Aruba, sin mas ta goza di sea, solo y santo blanco cu ta asina palpable, pero e otro aspectonan no tangible cu nan ta goza di dj’e, hopi biaha nan no ta realisa mes cu nos profesionalnan a traha cu alma y cuerpo pa haci cu nan vacacion ta bay suave sin ningun tipo di problema. E producto cu Aruba ta ofrece ta resultado di un labor di amor; un sinergia constante y continuo di tur e actornan cu tin e producto Aruba na pecho.
“Si bo a busca cu e palabranan Tourism Product Enhancement Fund, lo bo a ripara di biaha cu otro paisnan tambe tin un fondo parecido na nos TPEF. Entre otro Jamaica Australia y Singapore tambe. Kico esaki ta bisa nos di nos TPEF? E ta bisa nos cu nos ta riba bon caminda y cu paisnan cu ta balora nan industria turistico tin un fondo pa mehoracion di nan producto turistico. E ta bisa nos cu nos ta den bon compania y den compania di paisnan cu ta serio en cuanto di nan vision pa nan turismo.
Na tur esnan cu a haci y ta haci e trabao importante aki, mi kier expresa mi palabranan di gratitud. Ta keda mi na implora boso tur pa keda semper cu e amor pa boso trabao. No solamente pasobra e turista ta goza di un estadia maraviyoso sino pasobra pa cada un di boso e ta motibo pa orguyosamente wak rond y sinti den profundo di bo alma y curazon cu abo ta parti di esey. Un biaha mas danki na e TPEF board y na Minister Oduber pa bo guia y vision”, Prome Minister Evelyn Wever-Croes a expresa.


text:
Kralendijk, – Dia 4 di september ultimo e clup di arte pa mucha, ACE Kids Club a tene un dia habri den sentro di bario Tera Kora.
Durante di e dia habri aki un total di 20 mucha a partisipa i a gosa un bol. E dosentenan di ACE Kids Club a soru pa un programa varia. E programa a konsisti di tayer di aktuashon, musika i baile.
E muchanan di un forma masha kreativo a sera konosi ku otro i despues nan a hasi algun ehersisio pa siña traha huntu. Mayornan a tuma informashon di e diferente proyektonan ku ACE Kids Club tin na kaminda. Tabata tin mucha ku a inskribi mesora i otronan a bai pa evalua ku e mucha na kas i pa tuma un desishon. Mester bisa ku ya kaba ACE Kids Club a yama bon bini na 11 miembro nobo i tin espasio pa algun mas.
Proksimamente den luna di oktober ACE Kids Club ta bai presenta su prome obra teatral ku ta titula “E Palu di Kuenta” Un obra musikal kaminda tin tur e kantikanan di ACE Kids Club huntu ku baile i aktuashon. Tur esaki den un historia kaminda e figuranan Hans & Grietje, Roodkapje, Sneeuwitje, Heks, Wolf etc ta figura. Tur den un historia kambia den un estilo krioyo speshal pa pueblo di Boneiru.
E proksimo proyekto di ACE Kids Club lo ta un “Regalo Pa Pasku”.
Ku lo estrena den luna di dezember. Si bo yu tin kualke talento di balia, kanta aktua, rap, deklama, pinta, obra di man. Nos ta kla pa guie pa e krese den su talento. Banda di esei ACE Kids Club ta specialisa den coaching di mucha pa nan por krese sano.
Pa mas informashon tuma kontakto ku Presidente di ACE Kids Club Segni Bernardina na telefon/whatsapp +599 7965677 of Direktor Artistiko Lilimar Valencia na Telefon/whatsapp +5999 6658177
Lesa tambe:
- Gobièrnu ta bai investigá kalidat di gasolin i disel na Kòrsou
- KLM Royal Dutch Airlines ta alargá su donashon di título na Máratòn di Kòrsou ku tres aña
- Hòmber ta fayesé despues di desgrasia ku propio outo
- Sindikato di Enseñansa Doen: hopi dosente agotá na Kòrsou
- Kòrsou ke yuda Sürnam ku eksplotashon di petroli i gas den futuro


text:
Asesinato den de Bramentuin na Rotterdam-IJsselmonde, Hulanda
Djabièrnè mainta e bario de Bramentuin a keda spantá pa un asesinato ku a tuma lugá riba nan bisiña, un hòmber di 30 aña di edat. E hòmber a keda asesiná dilanti su porta di kas.
Un bisiña ta deklará ku el a tende sinku zonido manera klap. Despues ku el a tende ku un bisiña a keda asesiná el a komprondé ku ta sinku tiru el a tende. Ta resultá ku e viktima ta un Kurasoleño. Segun bisiñanan e hòmber tabata biba huntu ku su ruman muhé i nan mama den kas. E viktima tabata un persona trankil, segun un di e bisiñanan. Un otro bisiña ta duna di konosé ku ultimo tempu e bario a bira intrankil. Hopi vehikulo karu tabata frekuentá e bario.
Despues di e tiroteo a trata di reanimá e viktima pero esfuersonan tabata en vano. Mientras tanto a realisá detenshon di dos persona. Un hòmber di 21 aña di Dordrecht i un hòmber di 20 aña di Capelle aan den IJssel.
KOMPARTI E NOTISIA AKI VIA / Share the news
Like this:
Like Loading...


text:
Desde cu Geoffrey Wever a huramenta como Minister di Asuntonan Economico, Comunicacion y Desaroyo Sostenibel riba dialuna 20 september, dibiaha a cuminsa cu trabounan pa den cuadro di su vision, duna forma y contenido na su maneho pa su carteranan.
Como Minister nobo tabata importante pa cera conoci mas di cerca cu e stakeholders cual ta partners esencial pa e desaroyo y implementacion di maneho pa futuro. Un total di mas di 150 reunion a tuma luga den e prome 100 dianan di gobernacion, cu directornan di departamentonan di Gobierno, stakeholders di sector priva y demas inversionistanan.
E prome simannan di gobernacion, Minister Wever a dedica tempo pa reuni cu tur e departamentonan y entidadnan di gobierno cu ta cai bou su cartera. Minister Wever a bishita entre otro Directie Economische Zaken, Handel en Industrie, Centraal Bureau Statistiek, Dienst Telecommunicatie Zaken, Bureau Intellectueel Eigendom, Sedeco, Sociaal Economische Raad, Free Zone Aruba N.V., Post Aruba N.V. y Setar N.V. Tambe a bishita Banco Central di Aruba.
Pa cumpli cu e promesa di reduci “red tape” y “the cost of doing business” minister Wever a reuni cu varios stakeholders pa asina por incorpora nan sugerencia den e proyecto di elimina “red tape” cu lo inicia otro aña pa asina percura pa tin un business environment mas dinamico y flexibel.
Plan pa e revitalisacion di centro di cuidad di Oranjestad y San Nicolas ta un prioridad pa Minister Wever, y a inicia cu Minister Wever teniendo varios reunion cu banconan, inversionistanan, comerciante y departamentonan di Gobierno pa asina hunto por dicidi kiko e vision ta pa Oranjestad y San Nicolas.
A tuma e iniciativa pa organisa Christmas Shopping nights pa asina sostene nos comerciantenan y stimula economia local durante e dianan di fiesta. Esaki por wordo mira como un prome paso pa revitalisa Caya G.F. (Betico) Croes.
Calculacionnan y estudionan preliminario a wordo haci pa sondea e posibilidad di reubica varios departamento di gobierno pa centro di cuidad. Esaki no solamente lo crea asina flow adicional di persona den centro di ciudad, pero tambe lo fungi como posibel clientela pa e comerciantenan. Den e forma aki por crea un “spin-off effect” di comercio den e area y por fungi como inspiracion y sosten financiero pa otro empresarionan cu por ta interesa.
Minister Wever a tene varios reunion cu expertonan pa explora posibilidadnan pa hidrogeno como fuente di energia di futuro pa Aruba, aquafarming y agricultura moderno, y ki rol nan por tin den un economia local mas diversifica.
Economia circular tambe ta un prioridad pa Minister Wever, y a intercambia cu varios experto local y internacional cu kier traha cu Aruba riba e tereno di economia circular. Hunto cu otro departamentonan di gobierno lo haci estudionan specifico con pa haci e transicion di un economia linear pa un economia circular.
Den cuadro di proteccion di consumidor y tambe di personanan cu ta huur, Minister Wever a percura pa e huurbescherming wordo incorpora bou di e responsabilidad di Sedeco, cu awor lo bai wordo formalisa. Tambe ta trahando hunto cu Sedeco pa mehora e proteccion di e consumidor y e huurder y bin cu un campaña pa informa e consumidor di su derechonan.
Minister Wever a defende den Parlamento di Aruba e cambio di e Prijzenverordening y e Landsverordening tijdelijke loonsubsidie, cual a wordo aproba unanimamente.
Minister Wever a entrega peticion na Conseho di Minister, cual a ser aproba, pa instala un Comision cu lo traha riba implementa un Sistema Nacional di Estadistica (National Statistical System (NSS)) cu ta un sistema pa colecta, procesa y comparti data na un forma centralisa.
Tambe a entrega conhuntamente cu Minister di Finansas y Cultura un peticion pa introduci un proceso nobo den entrega y evaluacion di aplicacion pa inversionnan cu gobierno ta haci, cual lo ser inclui den presupuesto di Aruba pa aña 2023, cu a wordo aproba dor di Conseho di Minister.
Den cuadro di Climate Action, partnership y colaboracion internacional ta absolutamente essencial. Minister Wever a tene session di dialogo cu studiantenan di Universidad di Aruba tocante Climate Change, cual a solidifica e pensamento cu Aruba berdaderamente mester cana un caminda mas sostenibel.
E tabata un honor pa por a representa Aruba na COP 26 na Glasgow, caminda a tene varios reunion cu stakeholders internacional y den reino Hulandes kendenan por fungi como colaborador of sostenedor di proyectonan sostenibel di futuro.
Minister Wever a fungi como orador na e siguiente eventonan ATIA Mixer, ATIA Corporate Event, Futura Immerse Week y Aruba Public Sector Consultation for Voluntary National Review 2022.
Hopi di e cambio of mehoracionnan lo nifica cambio den legislacion. Minister Wever ta determina pa implementa e cambionan cu ta necesario pa por trece cambio den nos modelo economico y empuha desaroyo sostenibel.


text:
Riba dia 10 i 11 di mart 2023 lo tuma lugá e akshon boluntario di mas grandi na Kòrsou i den reino!
Bou di e nòmber NLdoet, ARUBA DOET, BON DOET, CURA DOET, STATIA DOET, SABA DOET i SXM DOET, e seis inisiativanan akí tin komo meta pa enfoká importansia di trabou boluntario i pa stimulá tur suidadano pa pone man na obra un (parti di un) dia, na bienestar di henter komunidat!
CURA DOET ta un inisiativa di Curaçao Cares i Oranje Fonds.
Curaçao Cares ta un plataforma pa boluntario ku ta forma un brùg entre boluntario, kompania i organisashon sosial i ku tin komo meta stimulá embolbimentu sosial i aserkamentu entre suidadanonan. Curaçao Cares ta dediká na yuda amplia, reforsá i promové trabou boluntario na Kòrsou.
Oranje Fonds ta sostené inisiativanan sosial den Reino ku fondo, konosementu i kontakto. Hulanda ya tin hopi aña ta organisá NLdoet, kual ta e inspirashon pa akshonan di CARIB DOET riba e diferente islanan. Oranje Fonds ta e fondo nashonal mas grandi riba tereno sosial, i ta saka kara di Reino. Kada aña e ta gasta mas o menos € 30 mion na organisashon i proyekto ku ta reforsá unidat sosial na Hulanda i den e parti di Reino den Karibe. Rei Willem-Alexander i Lareina Máxima ta e pareha protektor di e fondo.
Serka hopi organisashon sosial, boluntarionan ta e kurason ku ta bati!
Curaçao Cares i Oranje Fonds ta mustra ku CURA DOET kon importante siudadano aktivo ta pa nos komunidat. Tambe CURA DOET ta krea un bon imahen pa trabou boluntario i ta mustra kon agradabel i den bon ambiente trabou boluntario por tuma lugá.
Bo kompania tambe ta sostené e akshon boluntario di mas grandi na Kòrsou ku lo tuma lugá dia 10 i 11 di mart 2023?
Pa kumpli ku tur e tareanan ku tur e organisashonan partisipante lo ehekutá mester di hopi rekurso. Esei por ta den forma di material manera fèrf of palu, pero tambe kompras pa pasaboka òf lunch pa e boluntarionan.
Bo por konta ku gradisimentu sinsero di e organisashonan, boluntarionan i di otro personanan ku lo ser benefisiá. CURA DOET lo aparesé en grande den media pa un periodo i bo kompania tambe por disfrutá di e kobertura positivo pa ku komunidat.
Tuma kontakto ku nos na curadoet@curacaocares.org pa mas informashon di kon bo empresa tambe por kontribuí na e tremendo akshon akí.
Den 2023, nos lo selebrá e di 10 edishon di CURA DOET! Ku e selebrashon di 10 aña di CURA DOET nos kier para ketu huntu ku komunidat kiko e akshon aki a nifiká i kontribuí e último añanan aki. CURA DOET 2023 lo tuma lugá dia 10 i 11 di mart.
CURA DOET 2022
Ana pasa, durante CURA DOET 2022, 300 proyekto ku 265 organisashon sosial ku a partisipa ku yudansa di mas ku 4500 boluntario a klara mas ku 300 tarea i aktividat.
Curaçao Cares ta aspirá pa mantené e wèpsait aki ku mas tantu kuido posibel. Un gran parti di e informashon den e wèpsait aki a ser presentá dor di varios organisashonnan i proveédor di aktividat di sostén. Curaçao Cares i Oranje Fonds no ta responsabel pa e eksaktitut di e informashon ni e kalidat di e servisionan. E organisashon CURA DOET no ta responsabel di niun forma òf grado, deribado di e uso di òf e konfiansa den e informashon ku ta ser proporshoná den e wèpsait aki.


text:
Kico ta un certificado?
- Un certificado ta un prueba cu ta indica cu un persona a cumpli cu exigencia di un curso teoretico of practico cu den mayoria caso no ta regla segun ley;
- Un certificado ta indica cu un persona tin conocemento teoretico of practico di cierto material specifico;
- Un cursista ta haya un certificado ora di sigui y termina un curso manera middle management, waiter, bartender, carpinte, welder y curso di computer;
- Generalmente, e cursonan aki no ta forma parti di e estudionan regla segun ley y e certificadonan no ta iguala e diplomanan di e estudionan regla pa ley manera MAVO, HAVO, VWO, MBO, HBO of Universidad.
Kico evaluacion di diploma ta encera?
Evaluacion di diploma ta encera comparacion di e diploma/estudio cu mester evalua, cu ta cay pafor di enseñansa regular na Aruba cu un diploma/estudio relevante na Aruba cu ta cay den enseñansa regular of si ta necesario cu un diploma/estudio relevante Hulandes.
Pakico un evaluacion?
- Pa dicidi si e persona concerni (di kende e diploma/estudio ta ser evalua) ta wordo admiti na enseñansa regular superior na Aruba;
- Pa posibel dispensacion di materia pa e persona concerni ora di admision na un estudio superior;
- Como sosten ora di fiha e cualificacion pa duna enseñansa di e persona concerni;
- Pa posibel nombramento di e persona concerni den un funcion;
- Pa hinca of ahusta e persona den un rangenstelsel.
Kende por entrega un peticion pa evaluacion di diploma?
- Minister (of su representantenan);
- Hefe di un departamento gubernamental (of su representante);
- Hefe di un compania den sector priva of organisacion (of su representante);
- Coordinador di admision di un instituto di enseñansa pa loke ta toca posibel admision di e persona concerni na un estudio di e instuticion;
- Aceptacion di peticion di otro instancia/ persona ta keda na huicio di Director di Departamento di Enseñansa.
Con mester entrega un peticion pa evaluacion di diploma?
- E peticion mester ta por escrito y dirigi na director di Departamento di Enseñansa;
- Describi e meta di e peticion bon, entre otro:
- Pa determina e nivel di e estudio sigui cu e meta pa por admiti e persona concerni na e estudio/facultad desea;
- Pa determina e nivel di e estudio sigui cu e meta pa hinca e persona concerni den un schaal di salario;
- Pa determina e nivel di tur estudio sigui pa e persona concerni of evaluacion di un estudio specifico;
- Pa compara un estudio di exterior cu un estudio specifico di Aruba of Hulanda.
- Pone bon cla kende ta e persona concerni y con por haya contacto cun’e (pues: nomber completo, adres y telefon);
- Documento cu mester ta entrega hunto cu e peticion: copia di diploma, curriculum vitae y copia di lista di cifra.
Kico mester entrega ora di evaluacion di diploma?
- Diploma original y/of certificado pa controla;
- Lista original di cifra pa controla (lo por pidi e persona concerni pa e pidi e institucion unda cu el a studia, pa nan manda e lista di cifra directamente pa Departamento di Enseñansa, seccion Evaluacion di Diploma);
- E contenido di e programa di estudio;
- Identificacion oficial pa controla;
- Traduccion di e diplomanan original y lista di cifra pa un traductor huramenta, si e diploma of e lista no ta na Hulandes, Ingles of Spaño.
E persona cu ta encarga cu evaluacion di diploma lo haci un cita cu e persona concerni pa bin mustra e documentonan menciona.
Kico ta pasa si no entrega tur documento?
Dependiendo di e tipo di documento cu falta, lo por dicidi pa no trata e file (caso) of por haci un evaluacion temporal cu ta valido pa un tempo cortico. Despues cu e termino a caduca, ta declara e evaluacion como invalido. Lo bin cu un evaluacion oficial despues cu e persona concerni a entrega tur documento.
Pa mas informacion por tuma contacto cu Departameno di Enseñansa cu e seccion di Evaluacion di Diploma.


text:
ORANJESTAD: Recientemente den un esfera ameno Minister di deporte Endy Croes a reuni cu ekipo di maneho di IBISA. Presente ne ocasion tabata sr. Edgar Erasmus, sr. Wladimir Wolff y sr. Christiaan Goedhart kende nan a duna un presentacion extenso y detaya di e trabounan cu a wordo haci riba peticion y vision di e mandatario. Tambe a elabora riba e plan pa cu deporte. Un di e proyectonan cu a bin pa dilanti ta; Weganan Escolar ‘We’ y pa final di luna di januari IBISA lo presenta e presupuesto cu ta acopla ne programa. E idea di e Weganan Escolar ta pa mas y mas nos muchanan na scol por aprecia e ‘feeling’ cu deporte ta brindandonan y kita nos muchanan di caya.
‘WE’ ta un concepto moderno y ful nobo cu un mix nobo di competencia entre muchanan di 4-6de klas pero lo inclui alabes un hala di kleuter den algun di e competencianan. ‘WE’ probablemente lo tuma luga den juni di aña 2022. Ta trata aki di competencianan entre scolnan den diferente deporte den seis y/of ocho diferente disciplina, e final lo tuma luga den luna di juni entre e miho hungadonan den un siman olimpico. E Weganan Escolar Olimpico lo tin un apertura y clausura bunita y grandi cu premionan atractivo y un programa yamativo pe publico tambe bin sostene y apoya nos atletanan di scol. Durante e reunion a trata tambe diferente temanan interno manera posicion di empleadonan. E tabata un reunion hopi amplio, hopi positivo y lucrativo’ e mandatario a finalisa.


text:
ORANJESTAD, Aruba 14 augustus 2020
Despues di 11 dia cu e brote di Covid-19 a cuminsa aki na Aruba. Awe segun protocol nobo por a cuminsa duna autorisacion na algun persona pa sali di isolacion y registranan riba lista di esnan recupera.
Awe un total di 49 persona mas a recupera y di e forma aki Aruba ta cuminsa riba e caminda di recuperacion atrobe.
Mientrastanto pa loke ta casonan nobo 79 persona a test positivo.
E instruccion ta pa comunidad sigui cumpli cu e medidanan di proteccion y higiena na tur momento.


text:
Dia 25 di juni proximo pueblo di Aruba lo bolbe urnanan electoral pa deposita nan voto pa nan representante den parlamento (y gobierno). Un tema cu ta toca nos tur y cu ta di suma importancia ta nos medio ambiente.
Plannan di maneho tocante nos medio ambiente ta instrumental pa nos pais, mirando cu esaki nan tin efectonan profundo riba nos bida y salud. Con nos ta trata nos medio ambiente ta impacta tambe nos economia turistico, cual ta depende di un medio ambiente sano y sostenibel.
E infrastructura di nos pais ta mustra con nos no a tene cuenta cu nos naturalesa. E efectonan di nos maneho di desperdicio a resulta den e problema nacional di Parkietenbos.
Con ta para berdaderamente cu proteccion di nos flora, fauna y bida marino? Con cambio di clima lo afecta nos isla y henter nos comunidad? Den e debate lo purba di trece dilanti e diferente retonan di medio ambiente cu Aruba ta enfrenta awendia y retonan cu nos lo enfrenta den futuro.
Riba e anochi aki cada partido politico lo por trece nan vision, mision y solucionan riba cada tema padilanti. Asina e pueblo en general por saca afo si nan tin un plan balansa entre desaroyo economico y conservacion y proteccion di nos medio ambiente.
Nos medio ambiente tin balor sumamente importante, nos mes como comunidad mester pone mas atencion y precaucion y tambe responsabilisa nos gobernantenan pa e futuro di nos medio ambiente.
E debate ta organisa door di un grupo di varios persona activo riba e tereno di medio ambiente entre otro e team di Aruba Life Organics, Metabolic Foundation y Zero Waste Aruba.
E temanan cu lo ta riba mesa riba e debate aki: ‘energia’, ‘maneho di desperdicio’, ‘cambio di clima’ y por ultimo ‘flora, fauna y bida marino’. Pa mas informacion por subi e pagina di facebook Debate Medio Ambiente. Na e debate tur protocol di DVG lo ta vigente y lo wordo renforsa.


text:
KRALENDIJK – Un kliente di TELBO di bario Kibrahacha ta hopi malkontentu ku servisio di TELBO. Alvin a presentá na ofisina di Radio Live 99.9 FM pa ekspresá su malkontentu pa e servisio di TELBO. “E problema ta ku TELBO a pone un kabel riba tera i konstantemente outo ta pasa ariba i destrosá e kabel. A informá TELBO di e situashon debí ku e señal di televishon i Internèt no ta funshoná bon pasobra e kabel ta kibra. Nan a bisa ku ta bai atendé e kabel sinembargo nan no a asumí nan responsabilidat. Mi mes a bai na ofisina di TELBO i aya mi a blòkia e entrada pa mustra nan ku e trato ku nan ta duna, no ta korekto. Momentu ku un persona ta keda sin paga TELBO, ku nan rason ta deskonektábo for di sistema loke ta nan derecho. Pues ami sèmper a paga bon i mi tin derecho pa haña servisio korekto. Loke TELBO ta hasi ta abusá di kliente.
Servisio ta laga hopi di deseá. Nan ta drech’é awe mayan e ta daña, debí ku outo ta pasa riba e kabel i kibr’é,”Alvin a konta. El a bisa nan ku e ta bai Radio Live 99.9 FM pa públikamente menshoná e mal servisio di TELBO pa kliente.


text:
Referèndum
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Un referèndum ta un elekshon na kual elektor di un pais o regional por ekspresá nan boluntat riba un asuntu o desishon ku mester tuma.
TipoEditá
- Un referèndum konsultivo o desisivo
- Un referèndum riba inisiativa di un pueblo pa duna konsehá riba desishon ku lo mester tuma,ta un referèndùm konsultivo
- Un referèndum riba inisiativa di gobièrnu pa un pueblo ekspresá su mes riba un desishon,e resultado por ta konsultivo o desisivo,ta dependé na e porhento di e voto nan,e resultado mester wòrdu respetá dor dje representente nan di pueblo.
- Un referèndum ku ta obligá por ehèmpel si den un lei ta reglá pa bai modifika konstitushon o distansiá di outorisashon na instituto internashonal,un manera pa presenta referèndùm obligatorio.
- Un referèndum korèktivo (correctief) ta pa impedí o anulá desishon nan (despues) ku un gobièrnu a tuma.
Antias HulandesEditá
Resultado di referèndùm riba un di islanan di Antia pa reformashon benidero di struktura estatal di Antia Hulandes
Reformashon di struktura estatalEditá
Dia 17 di september 2005 e minister hulandes dje tempu ei, Alexander Pechtold, di bestuurlijk vernieuwing i koninkrijksrelaties, den konferensha di kambio di struktura estatal, politiko di Antia, a kombeni ku lo bin un konferensha prome ku kabamentu di aña tokante ekonomia, finansa, rechtshandhaving i deugdelijk bestür.
Dia 21 di oktober 2005 e segundo konferensha ku ta hopi difikultoso tokante di finansa públiko i kambio nobo ku lo bia tuma luga, den akort ta para ku Antia mester laga Hulanda kontrolá finansa.E konferensha di mesa rondo na 26 november 2005 a sera un kompromiso ku Hulanda lo saldá e debe nan di Antia,bou di un kondishon ku Antia mester sòru pa hasi algu n'e défisit finansiero i evita debenan nobo i tambe a papia dje promé fecha di desmantelamento di Antia ku mester a drenta na vigor yüli 2007,pero e no a sigui,despues e minister a bini ku un fecha mas lat.E otro konferensha di nieuwe staatkundige verhoudingen lo tuma luga den yüli 2007. Tambe tabatin un konferensha ku a tuma luga dia 27 te ku 30 di mart 2006 entre Antia, Aruba i Hulanda tabata un midí pa siguiente konferensha di mesarondo den april 2006 bira un éksito.
Dia 1 di yüni 2006 tabatin e konsulta entre promé minister di Antia De Jongh-Elhage i minister-presidente di Hulanda Balkenende, minister Pechtold di ku tabata di relashonnan di reino, minister Zalm ku tabata di finansa, pa entregá dokumentunan di partner den Reino, ei den para relashon nobo entre Antia i Hulanda ku lo bai bira un éksito. Na kabamentu di yüni De Jongh-Elhage a bishita Hulanda pa dil tokante di siguiente konferensha di mesarondo ku representantenan di islanan di Antia i Hulanda ku mester a tuma luga den yüli, pero 29 di yüni 2006 e di dos gabinete Balkenende a kai.
BoneiruEditá
Dia dies di september 2004 a tene un referèndum na Boneiru pa duna konseho tokante di laso direkto ku Hulanda. Resultado tabata ku 59 porshento a vota pa laso direkto, 24 porshento pa outonomia y 16 porshento pa keda Antia Hulandes. Tabata un referèndum konsultivo, lo siguiente mester a bini un referèndum pa pueblo disidí tokante di laso direkto ku Hulanda, pero tòg dia 11 di oktober 2006 e delegashon di gobièrnu di Boneiru ku a bai Hulanda pa disidí den ki forma lo bin un laso direkto ku Hulanda mester a informá pueblo tokante desishon ku a wòrdu tuma pa Boneiru, pero a resultá k'e delegashon mes a disidí y firma pa munisipio hulandes.
Munisipio HulandesEditá
Dia 7 yüli a bini e di tres kabinèt Balkenende, Atzo Nicolaï tabata ministro nobo di Bestuurlijk Vernieuwing van Koninkrijkrelaties ku a trese su prome bishita na Antia y Aruba fo'i 14 te 24 di ougùstùs. Dia 18 di september e Raad van State di reino a publika su informashon dje siguiente Staatkundige Hervormingen.Dia 4 di oktober 2006 e ministro Nicolaï a deklará ku e islanan Boneiru, Sint Eustatius i Saba (BES) lo integrá den Hulanda i lo haya status Openbaar Lichaam ku ta kia bou di artikel 134 di lei Hulandes,kompará ku un gemeente Hulandes (Munisipio Hulandes).E desishon aki a wòrdu tuma i firma dor dje islanan (BES) y Hulanda den un mini konferensha di mesarondo dia 11 di oktober 2006 na Den Haag pa papia tokante divishon di tarea. Aktualmente Reino Hulandes ta konsisti di pais nan Hulanda, Aruba y Antia Hulandes. Tabata kombení no mas tardá ku 1 yüli 2007 ku Antia lo separá komo pais den Reino Hulandes,despues di kua Korsou y Sint Maarten lo sigi komo pais nan nobo ku outonomia komparabel k'e status di Aruba, e otro islanan (BES) ta bira munisipio partikular (bijzondere gemeente) den Reino Hulandes.
Pa e status aparte di Aruba no tin ningun kambio den e reformashon aki, ministro Nicolaï a deklara den su karta na Tweede Kamer sigur ku Aruba ta buska mas kolaborashon den reino hulandes. E ministro lo bai mira si por haya mas kolaborashon intensivo k'e otro pais den reino hulandes. E islanan Boneiru, Sint Eustatius i Saba (BES) ta haya e status di munisipio partikular (bijzondere gemeente) di Hulanda. Nan ta wòrdu dirigi komo openbare Lichaam bou di artikulo 134 den lei di reino hulandes. E grondwetsartikel ei kua a usa antes pa Zuidelijk Ijsselmeerpolder y pa e dorp nan aneksá Elter y Tudderen pa por a dirigi nan.Dor di usa e artikulo ei lo no modifika e konstitushón riba término kortiku. Anke ku Raad van State di reino hulandes ta haya ku ta deseabel pa modifika e konstitushón riba término largu. Den lei y regla nan ta stipula pa dirigi e islanan menera den tur munisipio nan Hulandes, k'e islanan ta haya un Burgmeester, wethouder, gemeenteraad, trabounan di Burgemeester y wethouder ta estrikto separa. Ta nifika ku mayoria dje leinan hulandes ta aplikabel riba e islanan (BES), komo k'e trabou ta tuma tempu a disidi di bai poko poko ofer riba termino largu. E habitante dje islanan tin derecho di vota pa Tweede Kamer y parlamento oropeo y tambe lo bin posiblidat pa vota pa Eerste Kamer, pero kon esei lo sosodé no ta anunsiá ainda.
Den e akort di 11 di òktober 2006 ku islanan y Hulanda a sera, ta pará ku Hulanda lo pèrkurá pa e islanan hasi uso di finansia manera ta eksigí, y tambe e islanan no por fia sèn mas.Kua moneda legal e islanan lo haya ta disidi despues. Ministro Nicolaï a indiká ku no ta nesesario pa e islanan bai introdusi Euro, p'e sistema fiskal lo bin investigashon y tambe ku ta Belastingdienst Hulandes lo bai kontrola y kobra belasting.
Hulanda lo ta responsabel pa hustisia y polis riba e tres islanan, Raad van State di reino hulandes ta haya ku no ta efisiente pa bini un procureurgeneral y hoofdofficier van justitie apart p'e islanan. E ministro a mustra riba di pregunta di Tweede Kamer tokante dje reformashon. Ela deklara ku midida nan sosial manera di kobra ònderstant y penshon di behes lo no bin ningun kambio.
OutonomiaEditá
Raad van State ta duda ainda si tin posibilidat p'e islanan ku outonomia haya nan mes gobernador, tambe e ta mustra ku mes persona por bira gobernador p'e dos islanan. E persona ei por okupá e puesto tambe di Komisario di Reina p'e islanan (BES). Den Statuut pa e Reino Hulandes ta posibel ku un persona por ta enkargá ku mas ku un funshon.
Antia ta partisipá aktualmente den Union Oropeo komo status di Pais y Teritorionan Ultramar (LGO, Landen en Gebieden Overzee), pero pa e islanan (BES) ta bin kambio dje status ku lo bira region ultraperiferiko (tres departamentu ultramar di Hulanda). Den e mini-konferensha a stipulá ku lo bai buska posiblidat ku tin y kua implikashon tin pa haya e UPG-status p'e islanan (BES).
Raad van State di Reino hulandes den su informashon tokante dje reformanan estatal ku ta bai tuma laga, a bisa ku no ta nesesario p'e islanan (BES) keda k'e LGO-status (Landen en Gebieden Overzee), komo esei lo ta un diferensha straño den un estado.
Pa e munisipio nan benidero ta fasil pa haya e UPG-status, k'e islanan ku ta bai haya outonomia den Reino Hulandes, Aruba, Kòrsou y Sint Maarten mes mester bai regla asunto nan di Acquis Communauntaire (Gemeenschapsrecht) di Union Oropeo. Boneiru, Sint Eustatius i Saba outomátikamente ta haya regla nan oropeo, komo nan ta bai kai bou di leinan hulandes.


text: KRALENDIJK – Relashoná ku e akshon di limpiesa ku Selibon N.V a organisá djasabra último den kuadro di ‘World Cleanup Day’, Radio Live 99.9 FM a tuma kontakto ku Shanelca Martha, kordinadó di komunikashon di Selibon N.V.. El a konta ku nan ta kontentu kon tur kos a kana riba e dia. “E ‘World Cleanup Day’ a bai hopi bon. Nos a pone alrededor di 15 baki grandi di shushi den diferente bario riba e isla. E forma ku kosnan a bai e aña aki, kompará ku añanan anterior, a duna bon resultado. Nos a organis’é diferente, ku e meta pa hasi e hende konsiente, “laga nan mes bin i tira e shushi den e baki den bo bario”. Asina stimulá e hende pa e depositá sushi konsientemente. Entre otro nos a tuma nota ku a trese diferente shushi manera bòter di glas, aparatonan elektróniko, kashi, kama, sakunan di plèstik yená, mata i diferente otro shushi di kas. Ta notabel ku e hende ta birando mas konsiente pa separá shushi. For di e 6 bario ku nos a pone baki di shushi, tambe Lac Cai, sin konta Playa Frans, a suma un kantidat di 38560 kilo. E Bario ku a rekohé mas tantu shushi ta Nort di Saliña ku 11380 kilo di shushi. Bario Nikiboko tabatin 10130 kilo di sushi. Antriol ta e bario ku menos shushi a keda depositá. “E aña aki a konsentrá riba 6 bario di mas grandi di Boneiru, i den e siguiente lunanan nos lo kontinuá ku baki pa otro bario, den esnan mas chikitu, kaminda nan tambe por depositá nan shushi. Nos di Selibon ta hopi kontentu kon tur kos a bai i ta sigui ku e trabou pa pasa den tur área posibel i duna oportunidat pa depositá shushi,”Martha a menshoná.


text:
Kasi 15 aña pasá Heineken a sera Amstel na Kòrsou. Amstel semper a gosa di protekshon, pero bo tabata sa ku Amstel durante un periodo a paga su trahadónan solamente 2/3 parti di suèldu mínimo fihá pa lei pa asina maksimalisá su ganashi komo monopolio?
E kompania Hulandes Amstel Brouwerij na 1958 ta lanta Antilliaanse Brouwerij (“Amstel”) na Kòrsou eksihiendo protekshon i tax holiday promé e kuminsá operashon. Amstel, aparentemente no kontentu ku su ganashinan i dividènd anual di 10, 15 i 18%, riba 3 febrüari 1972 ta aserká Gobièrnu pa -banda di tur protekshon i monopolio ku ya e tabatin- un protekshon adishonal: pèrmit p’e paga su trahadónan 2/3 parti solamente di salario mínimo vigente pa luna (Naf 259.80 enbes di Naf 346.40). Ku sosten sindikal e petishon ta keda onrá i ankrá den lei (P.B. 1972 No. 196). Kurioso ta ku ta sektor privá (Mensing Trading & Co.) so ta protestá.
Hustifikashon di e lei tabata: “garantisá eksistensia di Amstel”. Lo bo pensa ku e monopolista di serbes tabata den problema rònt di aña 1972. Pero, apenas 9 dia promé ku Amstel pidi redukshon di sueldo mínimo, e ta anunsiá un ganashi di Naf 179,000 pa 1971*. Na 1969 e tabata Naf 202,452 i na 1970, Naf 203,478.
Amstel i mayoria di industrianan lokal protehá semper a bati na porta i haña oido di Gobièrnu pa protekshon èkstra ora tabatin (menasa di) kompetensia. Kada florin di protekshon sinembargo tabata sali foi saku di e konsumidó.
Na 2005, Amstel (entretantu pa mas ku 50% den man di e gigante Heineken) a pidimi komo minister di Ekonomia un areglo pa tur aña no paga Naf 5 mion na akseins. Pues un supsidio pa Heineken i un défisit presupuestario anual di Naf 5 mion. Mi a rechasá e petishon i Heineken a sera Amstel. Oponentenan (t)a deklará ku ta ami i no e doño poderoso Heineken a sera Amstel pa krea rabia i kòrtina di huma. Ora e stòf a baha tur hende a realisá ku esaki tabata e último rosea di protekshon di merkado ku kuriosamente a start (1958) i tèrmina (2015) ku Amstel. E deseo di Amstel tabata pa kontinuá ku su estilo di maneho “slapend rijk worden” ku pa kasi 50 aña a keda akseptá den Fòrti i defendé pa un grupo sindikal.
Willemstad, Kòrsou
Fuente: wjz.gobiernu.cw, Archivo Nashonal, https://alexdavidrosaria.blog/2018/03/28/pakiko-heineken-a-sera-amstel-un-analisis/
* Midí na forsa di kompra di awe esaki ta algu mas di Naf 1 mion


text:
Eksonerashon di e prohibishon pa forma kartel
Palabrashonnan ku ta limitá kompetensia ku no ta kai bou di e kategoria di infrakshonnan ‘grave’, posiblemente por kontribuí, di forma positivo, na desaroyo ekonómiko di Kòrsou. Empresanan ku a traha e sorto di palabrashonnan aki por hasi un petishon na FTAC pa eksonerashon di e prohibishon pa forma kartel. FTAC lo evaluá si e bentahanan di e palabrashon ta superá e desbentahanan.
Den e petishon, e empresanan konserní mester prueba ku nan ta kumpli ku tur e kriterionan di eksonerashon ku ta pará aki bou:
- E palabrashon mester kontribuí na mehorashon di e produkshon òf distribushon òf en todo kaso pa promovéun adelanto tékniko/ekonómiko.
- E benefisionan ku ta originá for di e palabrashon mester benefisiá e usuarionan di un parti rasonabel di e resultadonan final.
- E kompetensia no tin mag di wòrdu limitá mas ku ta estriktamente nesesario.
- Riba merkado mester keda sufisiente kompetensia.
Un eksonerashon otorgá tin forsa rétroaktivo te na momentu di e petishon. Un eksonerashon ta aplikabel pa un sierto tempu i por wòrdu ampliá riba petishon di e empresanan en kestion.
Bo por pidi un eksonerashon dor di yena e formulario “Petishon pa Eksonerashon di e Prohibishon pa Forma Kartel”


text:
Ora ta trata di Academy Awards, tur hende sa cu no por falta e shimisnan espectacular pa deleita e wowonan, pero en general ta e ‘beauty looks’ ta loke ta trece tur e emocion. E aña aki Oscars no a decepciona! E ‘A-Listers” a cana riba e red carpet di Dolby Theatre na Los Angeles y cautiva mundo cu nan estilo di peiñado y makiyahe. For di Regina King su ‘wavy bob’ te na e transformacion di e cabey di Charlize Theron pa e ‘smokey eyes’ metalico di Amy Adams. Nos ta trece Top 7 miho ‘beauty looks’ di Oscars 2019.
Regina King
Regina King por a gana ‘Best Supporting Actress’ pero el a gana tambe cu e impresionante ‘wavy bob’.
Lady Gaga
Lady Gaga su ‘glam squad’ a inclui makeup artist Nicole Tanno y hairstylist Frederic Aspiras. Pa e glam look di su cabey a uza e productonan di Joico. E stylist a uza un soft curl iron pa krul su cabey cu ondanan suave y despues a style un updo super waw. Pa e makeup e tabata completamente estilo di Marc Jacob Beauty, cu tabata suave, fresco y jong. E lipstick cu a aplica tabata Le Marc Lip Creme Lipstick.
Kacey Musgraves
Kacey a opta pa un look di makiyahe increiblemente romantico cu pestaña estilo popchi y lipnan briyante den color nude.
Gemma Chan
Gemma Chan no solamente a luci bunita cu su eyeshadow den dos tono y cu un eyeliner pa duna e mirada mas impacto, sino tambe el a pone e miho acesorio pa e cabey di e anochi.
Amy Adams
Amy Adams a acudi na e makeup artist Stephen Sollitto pa dune su Oscar Beauty look. Uzando e productnan di makiyahe di Charlotte Tilbury, el a agrega un sombra di wowo ‘smokey metallic’ y pa e lipnan e Pillow Talk lipstick. Pa su wangen el a opta pa uza Filmstar Bronze & Glow.
Charlize Theron
Si bo mester scoge un ocasion pa estrena un color di cabey nobo di impacto, pakico no hacie estilo Oscar a la Charlize Theron?
Emilia Clarke
Emilia a mustra super fresco cu su wangen ros y cu su lipnan tambe den un tono ros suave y bunita.


text:
Aruba ta cla pa Lima 2019
Aruba lo ta bon representa den e Weganan Panamericano LIMA 2019
Aruba lo ta bon representa den e Weganan Panamericano LIMA 2019
Diabierna atardi e lista di atletanan cu lo bay representa nos dushi isla di Aruba den e Weganan Panamericano 2019, e aña aki teni na e ciudad di Lima, Peru a keda conoci. Un total di 20 atletanan elite den 9 diferente deporte lo defende nos bandera na Lima.
Siguientemente nos ta presenta Team Aruba:
Atletismo:
Quincy Breell
Bowling:
Thashaina Seraus
Kamilah Dammers-Naddall
Yannick Roos
Jonathan Bremo
Ciclismo BMX:
Shanayah Howell
Feddison Akeem Flanders
Ciclismo Ruta:
Lisa Grootheusheidkamp(Corsow)
Hillard Cijntje(Corsow)
Karate:
Jolano Lindelauf(Corsow)
Landamento:
Allyson Ponson
Mikel Schreuders
Patrick Groters
Landamento artistico:
Kyra Hoevertsz
Abigail de Veer
Vela:
Mack van den Eerenbeemt
Philipine van Aanholt(Corsow)
Tijn van der Gulik(Corsow)
Tiro:
Philip Elhage(Corsow)
Taekwondo:
Stuart Smit
Mester bisa cu 19 di 20 atletanan aki a clasifica caba faltando 1 atleta cu ta den e proceso di clasificacion ainda. E aña 2018 tabata simplemente exitoso pa nos atletanan den e weganan importante bishita. Na Cochabamba nos atletanan ta logra 1 medaya di Plata (Joel Kuiperi) y 2 medaya di Bronz (Thashaina Seraus). Na Barranquilla/Cali nos atletanan a logra un total di 9 medaya, incluyendo 2 medaya di Oro, 1 medaya di Plata y 6 medaya di Brons.
Staf, personal y e directiva di COA ta desea Team Aruba den su totalidad tur clase di exito.


text: Diaranzon mainta a drenta informe di un atraco arma na un adres na Scopapelstraat, mesora a dirigi patruyanan na e sitio. Na yegada di e patruya a bin compronde cu 2 persona habla hispano cu accento Venezolano a yega cu arma di candela y comete un atraco nan tabata un full na preto manga largo petchi preto olor di cuero ta cla flaco y ta mustra hopi jong, e otro tambe bisti cu tshirt preto pero manga cortico petchi cora/oranje y tambe tabata color cla. Nan a subi un auto y a bay direccion patras di Cayena Mall y un di e sospechosonan a baha eynan. Polis tin e area sera y ta tras di e pistanan pa gara nan ya cu tin hopi cas cu camara y e videonan ta ser revisa. Te hasta a haya e number di auto.


text:
Cuba no ta duna pèrmit pa mas restorant.
Den e kapital kubano Havana por lo pronto no ta bin mas restorant privá. Outoridatnan no ta duna pèrmit mas pa e lugánan di kome, yamá “paladares”. Esaki debí ku hopi biaha, doño di e establesimentunan ta violá lei. “Ta nos deseo pa nan tin éksito, pero nos no ta tolerá ora ku no tin disiplina,” asina visepresidente di direktiva provinsial, Isabel Hamze Ruiz a bisa e korant Granma. Último tempu a hala atenshon di diferente gastrónomo, pasó nan ta stòk produkto kumprá riba merkado pretu (ilegal), ademas nan ta keda sin paga impuesto. Aparte di platonan ekskisito, algun di e ‘paladares’ tin prostituta i droga tambe den menú.
Gobièrnu cubano, ku ainda ta komunista, tin miedu ku demasiado prosperidat ekonómiko di e doñonan di restorant, lo kondusí na intrankilidat sosial. Na Cuba tin mas di 1.700 lugá pa kome den man privá. Durante su bishita na Cuba, Presidente merikano Barack Obama i su famia a kome den restorant ‘San Cristóbal’ i artistanan manera Madonna i Kim Kardashian a yega di kome den e restorant ‘La Guarida’.